Тўрт эгизак фарзанд кўрган муштипар аёлнинг қисмати\n16:23 / 20.08.2018 53121\nБу фоний дунё сир-синоат, мўъжизаларга бой. Йўқликдан борлиққа айланишимиз, бир парча этдан улғайишимиз, танадаги тукнинг ҳам ўз вазифаси борлиги мўъжизадан бўлак нарса эмас.\nГулшод Ҳайдарова - ота-онадан эрта етим қолиб, холасининг қўлида улғайган, моддий қийинчиликлар сабаб мактабда ўқимай, бозорда тирикчилик қилган ва кутилмаганда Яратганнинг мўъжизаси туфайли тўрт эгизак ўғилларни дунёга келтирган аёл... Ўшанда 2014 йилнинг январ ойлари эди. Пойтахтнинг чеккароғида жойлашган “Чашма” маҳалласи. Бетартиб уйлар, лойга булғанган кўча...Хуллас атроф ҳавас қилгудек эмасди. Гулшод Ҳайдарова яшайдиган хонадон ҳам ҳаминқадар, тўғрироғи анчагина ғарибона эди. Аёл кичик уйда онаси, укаси ва олти фарзанди билан яшарди.\n- Ҳокимият вакиллари уйимизга келиб, шарт-шароитлари билан танишишди. Олти бола билан бу уйда анча қийналиб қолганимни кўриб, бизга уй беришга қарор қилишди. Аммо ҳали унинг ижроси таъминланмади, деганди. Агар уйлик бўлсам албатта, сизни таклиф этаман, дея ҳужрахонасидан ўтиришимга аранг жой топиб берганди. Орадан йиллар ўтди...\n- Синглим, мен Гулшод опангиз бўламан, тўрт эгизакнинг онаси. Суюнчи беринг, ҳокимиятдагилар бизга уй беришди. Энди уйимизга келмасангиз бўлмайди, - деди аёл қувониб.\nРости, бу хабардан жуда қувондим. Гўдакларнинг раҳмини еган Аллоҳ ва Президентимизни дуо қилиб, Бектемир туманига йўл олдим. Айтилган манзил бўйича бешинчи қаватга кўтарилдим, эшик очиқ экан овозимни эшитиб бирин-кетин болалар мўралай бошлашди. Ё қудратингдан, вақт шунчалик тез ўтдими-я деб юборганимни билмай қолдим. Мен кўрган гўдакларнинг бўйлари чўзилиб, тиллари чиқибди. Менга пешвоз чиқиб, хонадонларига таклиф этишди. Салом-аликдан сўнг диктофон тугмачасини босдим-у, савол-жавобларни бошладим.\n- Гулшод опа, инсон учун бошпанали бўлишдан ортиқроқ бахт йўқ. Балки бу кўрган қийинчиликларингиз, чеккан азобларингизнинг мукофотидир.\n- Мен ҳам бу ҳақида кўп ўйлайман. Ҳаётда жуда қийналдим, ота-онамдан эрта етим қолиб, холамнинг қўлида улғайдим. Холам шўрлик етим қолган мен ва укамни ўйлаб турмушга ҳам чиқмади. Шароитимиз жуда оғир эди, овқат есак, кийишга кийимимиз бўлмасди. Шу боис учинчи синфгача мактабда ўқиб, сўнг онамга қарашиш учун елкамга хуржун илишга мажбур бўлганман. Уйма-уй юриб, одамлардан эски-туски буюмларни олиб, сўнг Янгиобод бозорида сотардик. Камбағал бўлсак ҳам бировнинг ҳаққига хиёнат қилмай, эгри йўлдан юрмай ризқимизни топганмиз.\n- Асли миллатингиз нима? Беш йил аввал маҳаллангиз фаоллари билан учрашганимда, миллатингиз лўли эканлиги ва Ўзбекистон фуқароси бўлмаганингиз учун ҳам ҳокимият томонидан уй берилиши ортга сурилаётганини айтишганди?\n- Отамнинг миллати қозоқ бўлган, онам эса ўзбек аёли бўлган. Аммо уй-жойимизнинг йўқлиги ва ўта камбағаллигимиз боис, холам ва бизнинг ҳаётимиз лўлилар билан боғланиб кетди. Холамнинг айтишича, отам жуда яхши, илмли инсон бўлган экан. Аммо ака-укалари ўзбекка уйлангани учун у билан қариндошлик алоқалари узишган экан. Фуқаролигимнинг йўқлиги эса туҳматдан бўлак нарса эмас.\n- Фан фикрича, эгизакларнинг туғилиши асосан аёлнинг насл хусусиятига ва ёшига (37-38) боғлиқ экан. Аждодларингиз орасида ҳам эгизаклар туғилганми?\n- Йўқ, турмуш ўртоғим томонидан ҳам мен томондан ҳам эгизаклар туғилмаган. Турмушга чиққач, қайнонам билан бирга яшардим. Қайнонам отам томонидан қариндош бўлса-да, жуда қаттиққўл эди. Катта фарзандларим Бекзод ва Дилнозани дунёга келгач ҳам оиламиз тинчимади. Охири жанжаллардан безор бўлиб ота уйимга қайтиб келдим. Орадан 5-6 ой вақт ўтиб, айни Янги йил байрами арафасида остонадан турмуш ўртоғим кириб келди. Нима бўлган тақдирда ҳам у фарзандларимнинг отаси деб дастурхон ёзиб, уни кутиб олдик. Турмуш ўртоғим ҳам биз билан яшай бошлади. Орадан бир неча ой ўтиб, ўзимни беҳузур сеза бошладим. Ҳомиладор бўлган эканман. Уялдим, укам ва онамдан ҳаё қилиб, ҳомилани олдириб ташламоқчи бўлдим. Онам буни пайқаб, ҳомилангдан воз кечсанг, мен ҳам сендан юз ўгираман, деди. Бир-икки ҳафта ўтиб, оилавий поликлиникага чиқиб, УТТдан ўтсам, шифокор: “Учта бош кўриняпти, ҳомила эгизак”, деди. Доплер ва скрининг марказлари ҳам бу ташхисни маъқуллашди.\n- Демак, улар бироз янглишишган шундайми?\n- Бу не синоат эканки, Яратган мени уч фарзанд билан сийлаяпти, деб суюндим. Ҳомиладорликнинг 7 ойидан бошлаб ўрнимдан ҳам туролмадим. Оёқларим шишиб, озгина юрсам ҳам ҳансираб қолардим. 23 август куни укам Руслан билан пойтахтимиздаги туғруқхонага бордик. Шифокорлар кўрикдан ўтказиб, сизни зудлик билан жарроҳлик йўли билан туғдириш керак. Йўқса, соғлиғингизга зиён етади, дейишди. Оғриқнинг зўридан беҳуш ётганимда бир шифокор: “Қойил, эгизаклар 4 та экан, кенжатойинг акаларининг ортида кўринмаган экан”, деди. Эгизакларимнинг тўнғичи 1900 г, кенжатойим Исломбек эса 1500 г оғирлик билан дунёга келди. Бу хабар тезда овоза бўлиб кетиб, газета ва телевидениедан ҳам келиб интервью олишди. Аммо туғруқдан кейин ҳам анча вақтгача аҳволим ўнгланмади. Анча вақт жонлантириш бўлимида ҳушсиз ётдим, ундан кейин оддий палатада даволандим. Ўзи бир фарзанд кўришнинг азоби оғир, тўрттаси эса...\n- Фарзандларни парваришлаш ҳам осон бўлмагани аниқ. Саховатпеша инсонлар ёрдам қўлини чўзишдими?\n- Халқимиздан ҳар қанча фахрлансак оз. Туғруқдан сўнг ўзимга келганимда шифокорлар мени кўргани амалдорлар келишганини айтишди! Барваста, чиройли кийинган йигитлар Президент аппаратидан келишганини айтишди. Мени табриклаб, мен ва фарзандларим учун зарур бўлган совғаларни беришди. Улардан бири: “Паҳлавонларга қандай исм қўйдингиз?”, деб сўради. Ҳасан, Ҳусан, Карим ва Ислом исмлари қўйганимни айтганимда бир-бирларига қараб: “Ўзингиз танладингизми?”, дейишди. “Ҳа, эгизакларга Ҳасан Ҳусан исми қўйилади, ундан кейингиларига эса Ислом бобосидек халқпарвар инсон бўлсин деб Карим ва Ислом исмларини танладим”, дедим. Касалхонадан чиққан кунимиз эса маҳалламизга Ислом бобонинг туҳфалари етиб келди. Болаларим учун қўл бешик, қўш арава ва кийим бошлар совға қилиб жўнатибдилар.\nЯширмайман, эгизакларимнинг бирортаси кўкрак сутига тўймади. Таглик ва кийим бошлардан ҳам кам-кўстимиз кўп бўлди. Ноиложликдан аввал тилла буюмларни, сўнг уйда қўлга илинар нарсаларни сотишга мажбур бўлдик. Бир ёқда турмуш ўртоғим ҳам “Олти болани қандай боқаман”, деб уйдан чиқиб кетганича икки йил қорасини кўрсатмади. Сўнг чақалоқларни онамга ташлаб, бозорда ишлашга мажбур бўлдик. Топган пулим икки буханка нон, таглик ва чақалоқларнинг сунъий сутидан ортмасди. Бир қути сунъий сут икки кунга аранг етарди. Шундай кунларда қийинчиликлар жон-жонимдан ўтиб кетди. Хуржунимни елкамга илиб, “Отчопар” бозорида тиланчилик ҳам қилдим (йиғлайди).\n- Наҳотки, маҳалла-кўй оилангиздаги аҳволдан хабар топмади?\n- Бир ёрдам беради, икки ёрдам беради, кейин қўлини силтайди. Аммо шундай қийин вазиятимда Мардон ака деган одам остонамиздан кириб келди. Камгап, вазмин инсон эди. “Фарзандларингизга холис Аллоҳ йўлида ёрдам бераман, нима кам-кўстингиз бор”, деди. Болаларга овқат ва тагликларни етказолмаётганимни айтгандим эртаси куни бир ойга етадиган қилиб ташлаб кетди. Бу ҳол эгизакларим икки ёшга тўлгунича давом этди. Ой бошида бозор-ўчар қилиб, эшигим остонасига ташлаб кетарди. Яратганнинг иноятини қарангки, болаларим икки ёшга тўлиб сунъий сутдан чиқишди ҳамки, уйимиздан Мардон аканинг қадами узилди. Миннатдорчилик билдирай десам у инсоннинг уйини ҳам, рақамини ҳам билмайман. Аммо кўпдан-кўп дуо қиламан!\n- Беш йил аввалги ташрифим чоғида “Мен ўқимаганим учун фарзандларим илмли бўлишларини истайман”, дегандингиз...\n- Насиб қилса, бу ниятимга етаман. Ҳозир эгизакларим боғча, катта фарзандларим эса мактабга боришяпти. Туманимиздаги мактабгача таълим бошқармаси томонидан эгизак фарзандларим имтиёзли равишда, боғчада бепул таълим олишмоқда. Тўнғич ўғлим Бекзод тил ўрганишга қизиқади, ҳозирча тўртта тилни билади (кулиб). Ўзбек, қозоқ, тожик ва лўли тилларида мендан яхши гаплашади! Қизим Дилноза эса чевар бўлишини хоҳлайман. Эгизакларимнинг бари ҳуқуқ тарғибот соҳаларида ишлашни орзу қилишади.\n- Эгизакларнинг соғлиги қандай?\n- Уларнинг бари чақалоқлик пайтида қаттиқ шамоллаб, кўкйўтал бўлиб қолишган. Касалхонада анча вақт даволанишимизга тўғри келди. Текширув натижасида уларнинг иммунитети пастлиги аниқланди. Шу боис ҳам кейинги пайтларда уларнинг кўриш қобилияти пасаймоқда. Кўз қорачиғида ҳам жиддий ўзгариш бор. Аммо шифокорлар даволанса, хасталик ўтиб кетишига ишонишмоқда.\nШукрки, давлатимиз уй-жой берди, қатор имтиёзлар билан сийлади. Ҳозирда ўзим туман ободонлаштириш бўлимида фаррош сифатида ишлайман, турмуш ўртоғим эса аҳолидан пластмас идишларни йиғиб, қайта ишлаб чиқаришга сотиш билан шуғулланади. Топганимиз рўзғордан ортмайди. Аммо ниятим жиддий, эгизакларимни даволатиб, уларни ҳам ўқитишни, бирор касб-корни эгаллашига кўмаклашиш ниятидаман.\n- Ниятингизга етинг! Қийинчиликлар билан улғайтираётган ўғил-қизларингизнинг роҳатини кўринг!\nУшбу оилага холис моддий ёрдам беришни истовчи саховатпеша инсонлар учун:\n8600 0609 0982 7884\n«Монейграм», «Золотая корона» - Хайдарова Гулшат Истамовна\nНаргиза Муродова тайёрлади\n«Фарзандларим менсиз улғаймасин…». Андижонлик ёш она операцияга ётади. Ёрдам жуда-жуда зарур\nХайрия натижаси: Яхшилар сабаб Исломбeк дарддан фориғ бўлди


Корея кундалиги. Хайдовчилик гувохномасини атиги бир кунда олиш мумкин, лекин… – КУН УЗ\nГлавная / Жахон / Корея кундалиги. Хайдовчилик гувохномасини атиги бир кунда олиш мумкин, лекин…\nКорея кундалиги. Хайдовчилик гувохномасини атиги бир кунда олиш мумкин, лекин…\n07.10.2019\tЖахон Comments Off on Корея кундалиги. Хайдовчилик гувохномасини атиги бир кунда олиш мумкин, лекин… 36 Показы\nЖанубий Кореяда хайдовчилик гувохномасини олиш тартиби, жараёнда куп учрайдиган муаммолар ва мавзуга оид тавсиялар хакида Kun.uz’нинг Жанубий Кореядаги мухбири Элдор Вохидов «Корея кундалиги» рукнидаги навбатдаги маколасида суз юритади.\nЖанубий Кореяда хорижликлар хайдовчилик гувохномаси олиш борасида худди махаллий ахоли каби тенг хукук ва мажбуриятга эга. Бунинг учун бир нечта боскичлардан утиш талаб этилади.\nКорея миллий полиция агентлигининг Йул харакати бошкармаси – хайдовчилик гувохномасини берувчи идора. Имтихон хам шу ерда булади\nАвтомактабга катнаш мажбурий эмас\nХайдовчилик гувохномасини 18 ёшдан ошган фукаролар олиши мумкин. Лекин бу – ута мураккаб, кийин жараён. Шу билан бирга, агар хамма синовлардан ута олсангиз, гувохномани бир кундаёк кулга киритишингиз мумкин.\nИмтихонга кириш учун автомактабда махсус курсларда укиш талаб этилмайди. Билим ва куникма етарлича булса, хеч кандай кушимча курсларсиз имтихонда катнашиш мумкин.\nКупчилик корейслар тестдан муваккиятли утиб олиш учун имтихондан олдин 3 кунлик дарсга боришни афзал билади. 3 кунлик дарс – тахминан 700-800 доллар.\nИмтихонга киришдан олдин талабгорнинг куз нури текширувдан утказилади. Талабга жавоб берган такдирда, колган жараёнларга утилади.\nИмтихон уч боскичдан иборат:\n3. Хал килувчи реал амалиёт (Road test)\nХар бир имтихон учун алохида пул туланади ва тест санаси белгиланади.\nТестга киришдан олдин мажбурий 1 соатлик дарсда катнашиш керак. Синфхонага махсус бланкани тулдириб, бармок излари оркали руйхатга олинган холда кирилади.\nТест булиши режалаштирилган компьютерхонада мобил телефондан фойдаланганлар жиноий жавобгарликка тортилар экан. Шунинг учун ичкарида суратга олишнинг имкони булмади.\nЁзма тестни корейс тилидан ташкари инглиз, хитой, француз, немис ва япон тилларида хам топшириш мумкин. Инглиз тилини танлаб, йурикномани ярмигача укиб олиб, тестга кириб кетавердик.\nТест 40та саволдан иборат. Ундан утиш учун 100дан камида 60 балл туплаш керак.\nСаволлар анчагина мураккаб эди. Узга давлат конунчилиги ва йул харакати коидалари буйича топшириклар сурат ва видеотасвирларда хавола этилган. Кутилганидек, илк имтихондан йикилдик, аммо натижа ёмон эмас – 50 балл.\nМуваффакиятсиз кечган тестдан сунг уйга кайтдик, интернет оркали излаб топганимиз – хакикий «х вариант» булди. 1000та савол-жавоби билан.\nУмуман, ушбу тайёр савол-жавоб тестлари тегишли идора томонидан тайёрланиб, гувохнома олиш истагида булганлар учун фойдаланишга чикарилган.\nХуллас, иккинчи уришинишда омад чопиб, минимум 60 балл туплашга эришдик. Кук мухр босилди, илк муваффакият!\nУша куннинг узидаёк кейинги боскич – «драйвинг тест»га руйхатдан утган холда, амалий синов учун тайёргарликка киришдик.\nХакикий «челленж» мана шу боскичда бошланди. Жами 6 марта йикилишга мажбур килган тест бир карашда оддийдек, лекин осон эмас.\nДастлаб 15 дакикалик тушунтириш ишлари олиб борилади, махсус тайёрланган видеоролик куйиб курсатилади.\nУчта боскич орасидаги энг мураккаб булгани, шубхасиз, амалий тест жараёнлари булди. Синов майдончасида, махсус нимчани кийган холда, тахминан 10 дакикалик синов амалиётини бажариш лозим.\nТест машинаси салонига кушимча равишда кичик монитор ва халокат сигналини берувчи мослама урнатилган ва тулик автоматлаштирилган. Нотугри хатти-харакат бажарилган пайтда автомат тарзда балл ечиб бораверади.\nРулга утишингиз биланок, олд кузгу, ён ойналар ва уриндикни мослаб олиш тавсия этилади. Назоратчиларнинг курсатмаси билан имтихонга старт берилади.\nТест синовида кийинчилик тугдириши мумкин булган 4та машк бор: Тепалик, фавкулодда холат, парковка, тезликни ошириш.\nАвтомобилни ут олдиришдаги хато учун хам имтихондан четлатилганлар етарлича топилди. Машина юргунга кадар хам имтихон бор: олд фараларни ёкиш ва учириш, ойнаартгични ишлатиш, узатмалар кутисидан фойдаланиш… Кузгалиш ва тухташдан олдин бурилиш ишорасини беришни хам унутмаслик керак.\n100дан 80 ва ундан юкори балл туплай олганлар имтихондан утган, деб хисобланади.\nУмуман олганда, баллар тупланмайди. Хар бир катнашчига умумий хисобда 100 балл берилади ва коида бузилганида маълум балл ечиб олинаверади. Жарима баллари микдори коидабузарликнинг катта-кичиклигига боглик булади.\nАвтомобилда хайдовчининг ёлгиз узи утиради. Курсатмаларни машина салонига урнатилган автодиспетчер бериб боради. Тилларни танлаш имконияти бор. Инглиз тилида берилаётган курсатмаларни тулик англаш бироз мушкул, шунинг учун баъзида кичик монитордаги матн шаклидан хам фойдаланиш максадга мувофик.\nЮкорида айтилганидек, бу боскичда асосий 4та челленжни куриш мумкин.\n1. «Айтгандим-а шу тепаликка чикмайлик деб…» – дунгликдаги шарт\nЭнг биринчи дуч келинадиган жиддий шарт – дунгликка кутарилиш ва уч сония тухтаб, яна юришда давом этиш. Мураккаблиги шунда булдики, узатмалар кутиси механик булган машиналар учун хам кул тормозидан фойдаланиш дисквалификацияга сабаб булар экан. 3 сония утиб, яна кузгалаётганда машина 50 сантиметрдан куп ортга юриб кетган такдида балл олиб куйилади.\nХаваскор хайдовчи булганим боис деярли хар сафар шу тепаликка кутарилгач, бир маротаба машинани учириб олмасам, ута олмадим… Бунинг учун хам жарима баллар бор, албатта.\n2. «Тулбал, тулбал, тулбал» – фавкулодда вазиятларда тезкорликни синовдан утказиш\nМайдончага кирдингизми, бу синовга шай туришингиз керак. Имтихон олувчилар томонидан исталган вактда «Тулбал, тулбал, тулбал», яъни халокат сигнали берилиши мумкин. Бундай вазиятда зудлик билан машинани тухтатиш (2 сония) ва фавкулодда холат тугмасини босиш (3 сония) сизни балл йукотишдан асраб колади.\nБирок, бу шартларни бажарсам хам, хар гал кимматли 10 балл кулогини ушлаб кетаверди. Кейин билсам, машинани кайта юргизишдан олдин кечиктирмасдан фавкулодда холат тугмасини кайта босиб куйиш керак экан.\n3. «Парковка» – имтихон топширувчининг ашаддий душмани\nБу борада биз каби дебютантлар куп шикоят килмаса хам булади, чунки катта тажрибага эга хайдовчилар хам айнан шу жойда панд ейишгани бор гап. 2 дакика ичида боши берк кичик кучада автомобилни орка томони билан автотураргохга жойлаб, яна кайта олиб чикиб кетиш талаб этилади.\nЙул четидаги сарик чизикни босиш – энг куп учрайдиган хатолардан. Бунинг учун жарима – 15 балл.\nАйнан шу жойда 4 марта имтихонни тарк этишимга тугри келди. Бир гал вакт тугаб колган булса, кейинги сафар сарик чизикни бегона килмай босиб утдик. Бир ватандошимизнинг ёрдами билан тунда унинг машинасида автотураргохга жойлаш режасини тузиб хам чикдик хатто.\nШахсан мен килган хатолардан бири – механик мосламанинг оркага юргизувчи узатмасини эътибордан четда колдирганим булди. Мен урганган машина бироз эски булгани учун тест автомобили узатмалар кутисига мослашиб олишим кийин кечди ва вактдан ютказдим.\nБу шартни факатгина бир марта бажариш «насиб килди», яъни имтихондан муваффаккиятли утган кунимда. Боиси майдончадаги энг охирги дуч келишингиз мумкин булган хавфли синов – айнан шу.\nБунда автомобиль тезлигини 20дан оширган холда тахминан 40 метрча харакатланиш талаб этилади. Бир карашда оддий, лекин шу шартда хам 10 балл жарима сифатида олиб куйилди. Сабаб – етарли даражада эътиборли була олмаслик окибатида белгиланган масофани босиб утмай туриб, тезликни камайтирганим.\nХуллас, имтихоннинг иккинчи боскичи мен учун аввалига энг оддий туюлгани, аслида эса энг мураккаб булиб чиккани билан ёдимда колди. Ундан утиш учун 7 марта уринишимга тугри келди.\nИмтихон якунига етиши учун хал килувчи боскич хали олдинда турган булса-да, хозирги галаба билан Кореяда 1 йил мобайнида машина хайдашга рухсат берилар экан. Шарти – хайдовчига ёнида камида 2 йиллик тажрибага эга бошка бир хайдовчи хамрохлик килиши керак.\n3. «Road test» – катта кучадаги хал килувчи боскич ($20)\nБу боскичда имтихон топширувчи машинада ёлгиз колдирилмайди. Бахтга карши бошка иштирокчиларнинг амалиётини кузатиш насиб этмади.\nБироз булса-да ишонч билан харакатни бошлагандим, лекин катта кучага чикишга улгурмай имтихонни тугатишга тугри келди – кизил чирокни пайкамай колибман.\nРеал хаётдаги автомобиль бошкаруви – махсус майдончадаги синовлардан сезиларли даражада осонрок. Светафор чирокларига эътиборли булинса бас. Имтихондан утиш учун якуний балингиз 70дан юкори булиши керак.\nМайда жихатлардек куринган, лекин мухим саналувчи харакат ёки харакатсизлик учун катта-катта балл олиб ташланади. Учинчи уринишда деярли хато килмадим ва масъул ходим хужжатимга кук мухрни босиб берди. Ана энди эркин нафас олиш мумкин эди, галаба!\nАфсуски, уша куннинг узида гувохномани олиб кетиш насиб килмади. Паспорт олиб бориш хаёлдан кутарилган экан. Эртаси куни сурат, паспорт ва Корея ID картасини олиб бордим.\nАтайин соатга караб турдим: 6 дакика ичида менга Жанубий Корея хайдовчилик гувохномасини топширишди.\nМашина хайдашда деярли хеч кандай тажрибам булмагани боис гувохнома олишим учун 2 ой вакт керак булди. Якуний галабага учун учта боскичда жами 13 марта уриниб куришимга тугри келди.\nХар гал имтихондан йикилиб, кайта топшириш учун ариза топшираётганда яна алохида тулов килинади. 2 ойлик умумий харажатим – йулкира билан бирга чамаси 220 долларга етди.\nЖанубий Корея хайдовчилик гувохномасининг хорижда амал килиши\nХужжат халкаро хайдовчилик гувохномаси сифатида 35та давлатда хеч кандай кушимча когозбозликсиз амал килади. Австралия, Буюк Британия ва Канада шулар жумласига киради. Гувохнома 10 йил муддатга берилади.\nАйрим маълумотларга кура, Жанубий Корея хайдовчилик гувохномаси 97та давлатда тан олинади.\nУзбекистонда олинган хайдовчилик гувохномаси билан Кореяда автомобиль бошкариш мумкин\nУзбекистон фукаролари уз юртларида олган хайдовчилик гувохномаси билан Кореяда машина хайдаш учун гувохномани корейсча вариантга алмаштириб олишлари керак.\nКореяда укиётган талаба танишларимдан бири бу иш 3-4 соатда хал булишини айтганди.\nГувохномаси йук, бирйула Кореяда автомобиль бошкаришга рухсат оламан, деб ният килганлар тайёргарликка жиддий ёндашганлари маъкул. Мингталик тестни ёд олиш, машинада синов машкларига тайёргарлик куриш тавсия этилади.\nАгар молиявий имконингиз булса, автомактабга катнашингиз хам мумкин. Лекин энг хамёнбоп усул – видеокурслар оркали билим олиш ва хавфсиз майдончада тажрибани ошириш.\nПред. Кашмирда граната портлаши натижасида камида ун киши жарохатланди\nСледующая Узбекистонда Голливуд актёрлари иштирокида тарихий сериал суратга олинади


Nest One Smart билан биргаликда “All Inclusive” қулайликларини ҳис этинг\n16:00 / 10.04.2021\nКўп функцияли Nest One мажмуаси янги ноёб акцияга старт берди. 2021 йил апрель ойидан бошлаб Nest One Smart'да кўчмас мулкни жуда рамзий миқдордаги бронь қилишда, Nest One аҳолисига келажакда тақдим этиладиган, янги даражадаги фаровон ҳаёт тарзини бугунги кунда ҳис қилиш имконияти тақдим этилмоқда. Nest One'даги ҳаёт — бу, Ўзбекистон учун мутлақо янги ҳаёт тарзи. Бу, бутун йил давомида “All Inclusive” шартлари асосида меҳмонхоналар даражасида яшаш концепциясидир.\nТафсилотлар учун ҳозирнинг ўзида веб-шаклни тўлдиринг ёки Сотув офисига ташриф буюринг.\nNest One Smart ўзи нима?\nNest One Smart лойиҳасини яратишда жамоа энг яхши сармоя нима бўлиши мумкинлиги борасида кўп ўйлар эди. Smart — бу, 23 қаватли бинода жойлашган 1+0 ва 1+1 «Ақлли уй» инфратузилмасига эга ихчам, функционал, дераза ортида ажойиб манзарали кўринишга эга шинам хонадонлар. Бу, ҳашамат ва фаровонлик квадрат метрда ўлчанмаслиги ҳақидаги тушунчанинг янги концепциясидир, чунки хонадон сотиб олиб, сиз ўз эҳтиёжларингизга мувофиқ барча қулайликларга эга бўласиз, мажмуанинг барча имтиёзларидан фойдаланасиз, шунингдек, хонадоннинг майдонини 5000 квадрат метргача кенгайтириш имкониятига эга бўласиз.\nАкциянинг моҳияти нимада?\nМахсус таклиф Nest One'нинг келажакдаги аҳолиси бугуннинг ўзидаёқ Nest One Smart'да уларни кутаётган ҳаёт билан таниша олишлари учун ишлаб чиқилган. Бугунги кунда ушбу қулайлик ва шинамлик даражаси фақат меҳмонхона мажмуалари томонидан тақдим этилади. Шунинг учун, келажакдаги аҳоли Nest One'да яшаш даражасига имкон қадар яқинлаштирилган «барчаси киритилган» шартлари асосида тўлиқ бир кун яшаб кўришлари учун таклиф этиладилар. Smart'да кўчмас мулкни бронь қилишда жуда рамзий тўлов эвазига бир кун Hilton Tashkent City меҳмонхонасида, Nest One қурилиш майдонига қараган ҳашаматли люкс апартаментлар ва бошқа кўплаб имтиёзлар тақдим этилади, улар тафсилотлари билан сизни Сотув офиси менежерлари яқиндан таништирадилар.\n«Ҳаммаси киритилган» концепцияси нимани англатади?\nБу меҳмонхоналар хизмат кўрсатиш даражаси билан таққосланадиган фаровон ҳаёт. Ҳамда фақат Nest One аҳолиси учун тақдим этиладиган барча 33 имтиёзлар ва хизматларнинг йил давомида фойдаланиш мумкин бўлган тўлиқ рўйхатидир. Дунёдаги энг яхши дам олиш масканларини тасаввур қилинг: «апарт-отель» кўринишдаги хона, 24/7 хизмат кўрсатиш, фитнес маркази, ҳаммом, сауна, бассейн, СПА, дам олиш масканлари, болалар учун кўнгилочар жойлар, ресторан ва қаҳвахоналар, бизнес учрашувлари учун майдон, кинотеатр ва яна бошқалар — буларнинг барчаси бир қадам узоқликда. Айнан шуларни Nest One ўз аҳолисига тақдим эта олади. Турар жой мажмуасидан чиқмаган ҳолда, ҳар бир куннинг ўзида деразадан намоён бўладиган гўзал манзарадан завқланиб, қимматли вақтингиз ва оилавий дам олиш лаҳзаларидан самарали фойдаланишингиз мумкин бўлади.\nNest One қандай тўлов шартларини таклиф қилади?\nКўп функцияли мажмуада ҳар қандай кўчмас мулкни сотиб олаётганда Nest One оператив жамоаси айнан сиз учун қулай бўлган шахсий тўлов режасини ҳисоблаб чиқиши мумкин. Сиз ойлар, саналар сонини, дастлабки тўлов ҳажмини ўзингиз танлашингиз, ойлик миқдорни тақсимлашингиз ва ниҳоят ортиқча тўловларсиз ва фоизларсиз тўловлар тақвимини яратишингиз мумкин.\nЧегирмалар ва шахсий муддатли тўловлар режаси Ўзбекистон фуқароларига, шунингдек, чет эл фуқароларига ҳам тақдим этилади.\nАгар сиз Ўзбекистондаги биринчи осмонўпар бино қурилиши жараёнини ўз кўзингиз билан кўришни истасангиз, ҳавола орқали якшанба кунги экскурсияларга ёзилишингиз ёки nestone.uz сайтига кириб, ўрнатилган видеокамералар орқали реал вақт тартибида қурилиш майдончасининг умумий кўринишини томоша қилишингиз мумкин.\nЯгона алоқа маркази: +99871-200-22-88\nСавдо офиси: Тошкент шаҳри, Шайхонтоҳур тумани, Олмазор кўчаси 1а/1\nМўлжал: Lukoil Uzbekistan офиси\nYoutube: NEST ONE\n16:00 / 27.03.2021\nNest One шамолга қарши\n16:00 / 20.03.2021\nNest One билан ушбу Наврўз байрамини ўзгача ўтказинг!\n16:03 / 10.03.2021\nЎзбекистон Архитекторлари иттифоқи Nest One мажмуасининг хавфсизлик тизимига баҳо берди\n13:09 / 10.03.2021\n«Nest One» турар жой комплексида ёнғин келиб чиқди


Турнинг амал қилиш муддати 01.08.2020 — 23.10.2020\nТашриф буюрилувчи шаҳарлар Милан — Страсбург — Париж — Брюссель — Амстердам — Франкфурт на Майне — Мюнхен — Верона\nСаёҳат нархи UZS 8,892,000 1 одамга (икки ўринлик жойлаштиришда)\nДўстлар, биз сизга эртакнамо саёҳатга йўл олишни таклиф этамиз! Сиз 15 кунни Европанинг энг ажойиб мамлакатлари – Италия, Франция, Бельгия, Голландия ва Германияда ўтказасиз. Бу орзуингиздаги саёҳат бўлиши шубҳасиз!\nУшбу саёҳат модалар пойтахти Миландан бошланиб, Страсбургда давом этади. Париж ва Брюссель бўйлаб сайр янги таассуротлар бағишлайди. Ранг-баранг Амстердамни севмай бўладими? Германиянинг энг юксак тараққий этган, технологик шаҳри Франкфурт-Майнга йўл олишнинг айни вақти! Буларга қўшимча равишда севги шаҳри Верона сизни кутмоқда!\nтурнинг амал қилиш муддати – 01.08.2020 дан – 23.10.2020 гача\nИталия, Франция, Бельгия, Голландия ва Германия шаҳарлари бўйлаб гуруҳли экскурсиялар\n«Тошкент – Милан – Тошкент» халқаро авиапарвозлари (5.600.000 сўмдан бошлаб)


Из личного архива Сергея Аксенова\n14:31 16.05.2017 (Янгиланган 14:48 16.05.2017) Ҳавола олиш\nТаъкидланишича, хорижий мутахассислар Ўзбекистон туризм имкониятларини халқаро сайёҳлик бозорларида қандай қилиб тарғиб қилишни яхшироқ билишади. Улар туризм соҳасида рўй бераётган ўзгаришларга ўз билим ва малакалари асосида ёндошадилар\nТОШКЕНТ, 16 май — Sputnik. Ўзбекистон ҳукумати томонидан Туризмни ривожлантириш давлат қўмитаси Раисига 2 нафар хорижий мутахассис-маслаҳатчиларни жалб этиш масаласи кўриб чиқилмоқда, деб хабар қилди Sputnik Ўзбекистон муҳбирига Вазирлар Маҳкамаси ходими.\n© Foto : Татьяна Озёрина\nЎзбекистон ва Россия ўртасидаги туризм бўйича келишув кучга кирди\n"Хорижий мутахассисларни Ўзбекистонга таклиф қилиш шу билан асосланадики, улар Ўзбекистон туризм маҳсулотлари ва хизматларини қандай қилиб хорижий мамлакатларда тарғиб қилишни яхшироқ билишади. Улар туризм соҳасида рўй бераётган ўзгаришларга ўзларининг бой тажрибаси ва билимлари асосида ёндошадилар. Биз ҳозирги кунда Ташқи ишлар вазирлигидан Ўзбекистонга келиб, ўзоқ муддатда ишлай оладиган етакчи номзодлар рўйхатини олдик. Ҳозирги кунда улар томонидан тақдим этилган шароитлар бўйича аниқ таклифлар тайёрланмоқда, музокаралар олиб борилмоқда,"- деб таъкидлади Туризмни ривожлантириш давлат қўмитаси ходими.\nТуризмни ривожлантириш давлат қўмитаси ходими сўзларига кўра, танлаб олинган номзодларнинг кўпчилик қисми Ўзбекистонга ўз жамоаси билан келиб ишлашга тайёр эканликларини билдиришган. Бу ўз навбатида айрим қийинчиликларни келтириб чиқармоқда. Ҳозирги кунда ушбу масалалар мутасадди вазирликлар билан келишилмоқда.\nЯна бир муҳим жиҳати шуки, ҳукумат томонидан туризм соҳасида ягона бўлган хорижий корхонасини танлаш масаласи долзарб бўлиб турибти. Мазкур корхона томонидан жаҳоннинг турли бозорларида Ўзбекистон туризм имкониятларини тарғиб қилинади.\n"Танлаб олинган корхона томонидан Ўзбекистон туризм имкониятларимизни жаҳон бозорларида кенг тарғибот қилиш бўйича ўзоқ муддатга мўлжалланган Концепция ишлаб чиқилиши талаб этилади. Концепцияни амалга ошириш механизми бўйича аниқ таклифлар ишлаб чиқилади. Ҳозирги кунда энг долзарб бўлган йўналишларимиз бу — Хитой, Европа, Россия ва Жанубий Осиё давлатлари," — деб таъкидлади суҳбатдошимиз.\n10:59Россия Ўзбекистонда тарози ишлаб чиқаришни йўлга қўяди


Қирғизистонда миллий озчиликларни ҳақорат қилган шахсга огоҳлантириш берилди\n30 ноябр 2020, Тошкент вақти: 15:56\nАбдрахман Алимбаев қирғизлардан бошқа миллатларни "шақол" деб атаган.\nҚирғизистон Миллий хавфсизлик қўмитаси умуммиллий давлат жамоатчилик канали орқали қилган чиқишида қирғизларни арслонга, бошқа миллатларни шақолга ўхшатган шахсга расмий огоҳлантириш бериш билан чекланди. Бу ҳақда 15 июнь куни Қирғизистон миллий хавфсизлик қўмитасига таянган ҳолда қирғиз нашрлари хабар тарқатди.\nДавлат телеканалидаги “Тоғликларнинг ток шоуси” кўрсатувининг ўтган йил декабрь ойидаги сонларидан бирида Қирғизистон миллий ёзувчилар иттифоқи раиси Абдрахман Алимбаев қирғизларни арслонга тенглаштирган, бошқа миллатларни “арслон ўлжасини тортиб олишга ҳаракат қиладиган шақоллар”га ўхшатган эди.\nБишкеклик журналист Улуғбек Бабоқулов мазкур кўрсатувни танқид қилиб чиққан эди. Миллий хавфсизлик қўмитаси мана шу танқиди учун Улуғбек Бабоқулов билан профилактик суҳбат ўтказилганини билдирган.


Янгиликлар стр. 38\nТошкентда қўл жанги бўйича жаҳон чемпионати старт олмоқда\nТошкентда илк бор қўл жанги бўйича катталар ўртасидаги жаҳон чемпионати бошланиш арафасида.\n04.06.2021 18:30 davomini o'qish\nЛицензион Осиё чемпионатига тайёргарлик ОАВ нигоҳида\n8-10 июнь кунлари пойтахтимиз бадиий гимнастика бўйича Осиё чемпионатига мезбонлик қилади.\n04.06.2021 15:24 davomini o'qish\nМОҚ қошидаги Республика спорт тиббиёти илмий-амалий марказида Олимпия спорт турлари бўйича терма жамоамиз вакилларини коронавирусга қарши эмлаш жараёни давом этмоқда.\n04.06.2021 12:00 davomini o'qish\nОсиё чемпиони бўлган шахматчига компьютер совға қилинди\n3 июнь куни Туризм ва спорт вазирлигида гибрид шахмат бўйича Осиё чемпионлигини қўлга киритган Шамсиддин Воҳидовни тақдирлаш маросими ўтказилди. Бош вазир ўринбосари –Ўзбекистон шахмат федерацияси раиси Азиз Абдуҳакимов чемпионга эсдалик совғаларини топширди ва у билан дона сурди.\n04.06.2021 10:12 davomini o'qish\nАрмен Багдасаров IJF`да янги лавозимга эга бўлди\nХабар берганимиздек, бугун Халқаро дзюдо федерацияси (IJF)нинг навбатдаги Конгресси ўтказилиб, унда Мариус Визер ташкилот президентлигига қайта сайланган эди.\n03.06.2021 20:24 davomini o'qish\nСабина Алтинбекова қайтди!\nСоҳибжамол спортчининг мухлислари учун хушхабар.\n03.06.2021 18:50 davomini o'qish\nИсроил Мадримов чемпионлик камари учун рингга кўтарилади\nПрофессионал боксда мағлубиятсиз одимлаётган чарм қўлқоп устамиз Исроил Мадримовнинг навбатдаги жанги чемпионлик учун бўлади.\n03.06.2021 14:17 davomini o'qish\nПойтахтимизда самбо ҳакамлари учун семинар ўтказилмоқда\nЯхши биласиз, бир неча кундан сўнг Тошкент шаҳрида самбо бўйича Осиё чемпионати старт олади.\n03.06.2021 10:44 davomini o'qish\nОсиё чемпионатида 18та медални қўлга киритган боксчиларимиз Тошкентга қайтиб келишди\n31 май куни БААнинг Дубай шаҳрида бокс бўйича Осиё чемпионати якунига етди.\n02.06.2021 19:00 davomini o'qish\nБугун оғир атлетика бўйича терма жамоамиз аъзоси Муаттар Набиеванинг таваллуд топган куни.\n02.06.2021 15:19 davomini o'qish\n“Спортни сев, спорт билан яша!”: Тошкент вилоятида “шахмат ойлиги” ғолиблари аниқланди\nТуризм ва спорт вазирлиги ҳамда Миллий Олимпия қўмитаси томонидан шу йил 10 январдан бошлаб республикамизнинг барча ҳудудлари бўйлаб старт берилган “Спортни сев, спорт билан яша!” шиори остидаги оммавий спорт фестивали тақвими асосида Тошкент вилоятида “шахмат ойлиги” мусобақалари ўз ниҳоясига етди.\n02.06.2021 13:03 davomini o'qish\nПойтахтимизда ўтган оғир атлетика бўйича ёшлар ўртасидаги ЖЧ сарҳисоб қилинди\nБугун Миллий матбуот марказида 23-31 май кунлари пойтахтимизда ўтган оғир атлетика бўйича ёшлар ўртасидаги ЖЧ сарҳисобига бағишланган матбуот анжумани бўлиб ўтди.\n02.06.2021 12:05 davomini o'qish\nЁш мерганлар “Мен ғолиб!” шиори остида беллашишди\n02.06.2021 11:47 davomini o'qish\nИлиадис бошчилигидаги дзюдочиларимиз ҳам Жаҳон чемпионатига йўл олди\nХабар берганимиздек, 6-13 июнь кунлари Венгрия пойтахти Будапешт шаҳрида дзюдо бўйича катталар ўртасидаги жаҳон чемпионати бўлиб ўтади.\n02.06.2021 09:19 davomini o'qish\nАёллар терма жамоамизнинг бир гуруҳи Жаҳон чемпионатига жўнаб кетди\nХабарингиз бор, 6-13 июнь кунлари Венгрия пойтахти Будапешт шаҳрида дзюдо бўйича катталар ўртасидаги жаҳон чемпионати бўлиб ўтади.\n02.06.2021 08:34 davomini o'qish\nСтраницы: [ 1 ] [ 2 ] [ 3 ] [ 4 ] [ 5 ] [ 6 ] [ 7 ] [ 8 ] [ 9 ] [ 10 ] [ 11 ] [ 12 ] [ 13 ] [ 14 ] [ 15 ] [ 16 ] [ 17 ] [ 18 ] [ 19 ] [ 20 ] [ 21 ] [ 22 ] [ 23 ] [ 24 ] [ 25 ] [ 26 ] [ 27 ] [ 28 ] [ 29 ] [ 30 ] [ 31 ] [ 32 ] [ 33 ] [ 34 ] [ 35 ] [ 36 ] [ 37 ] 38 [ 39 ] [ 40 ] [ 41 ] [ 42 ] [ 43 ] [ 44 ] [ 45 ] [ 46 ] [ 47 ] [ 48 ] [ 49 ] [ 50 ] [ 51 ] [ 52 ] [ 53 ] [ 54 ] [ 55 ] [ 56 ] [ 57 ] [ 58 ] [ 59 ] [ 60 ] [ 61 ] [ 62 ] [ 63 ] [ 64 ] [ 65 ] [ 66 ] [ 67 ] [ 68 ] [ 69 ] [ 70 ] [ 71 ] [ 72 ] [ 73 ] [ 74 ] [ 75 ] [ 76 ] [ 77 ] [ 78 ] [ 79 ] [ 80 ] [ 81 ] [ 82 ] [ 83 ] [ 84 ] [ 85 ] [ 86 ] [ 87 ] [ 88 ] [ 89 ] [ 90 ] [ 91 ] [ 92 ] [ 93 ] [ 94 ] [ 95 ] [ 96 ] [ 97 ] [ 98 ] [ 99 ] [ 100 ] [ 101 ] [ 102 ] [ 103 ] [ 104 ] [ 105 ] [ 106 ] [ 107 ] [ 108 ] [ 109 ] [ 110 ] [ 111 ] [ 112 ] [ 113 ] [ 114 ] [ 115 ] [ 116 ] [ 117 ] [ 118 ] [ 119 ] [ 120 ] [ 121 ] [ 122 ] [ 123 ] [ 124 ] [ 125 ] [ 126 ] [ 127 ] [ 128 ] [ 129 ] [ 130 ] [ 131 ] [ 132 ] [ 133 ] [ 134 ] [ 135 ] [ 136 ] [ 137 ] [ 138 ] [ 139 ] [ 140 ] [ 141 ] [ 142 ] [ 143 ] [ 144 ] [ 145 ] [ 146 ] [ 147 ] [ 148 ] [ 149 ] [ 150 ] [ 151 ] [ 152 ] [ 153 ] [ 154 ] [ 155 ] [ 156 ] [ 157 ] [ 158 ] [ 159 ] [ 160 ] [ 161 ] [ 162 ] [ 163 ] [ 164 ] [ 165 ] [ 166 ] [ 167 ] [ 168 ] [ 169 ] [ 170 ] [ 171 ] [ 172 ] [ 173 ] [ 174 ] [ 175 ] [ 176 ] [ 177 ] [ 178 ] [ 179 ] [ 180 ] [ 181 ] [ 182 ] [ 183 ] [ 184 ] [ 185 ] [ 186 ] [ 187 ] [ 188 ] [ 189 ] [ 190 ] [ 191 ] [ 192 ] [ 193 ] [ 194 ] [ 195 ] [ 196 ] [ 197 ] [ 198 ] [ 199 ] [ 200 ] [ 201 ] [ 202 ] [ 203 ] [ 204 ] [ 205 ] [ 206 ] [ 207 ]


Чет эллик ректорлар Самарқанд давлат тиббиёт институтини 90 ёши билан табриклади - zarnews.uz\nЧет эллик ректорлар Самарқанд давлат тиббиёт институтини 90 ёши билан табриклади\nСамарқанд давлат тиббиёт институти 90 ёшга тўлди. Шу муносабат билан бугун институтда “Замонавий тиббиётда фундаментал фан” мавзусида онлайн тарзда халқаро илмий-амалий конференция бўлиб ўтди. Унда Россия, Польша, Туркия, Украина, Тожикистон ва мамлакатимизнинг бошқа тиббиёт олийгоҳлари ректорлари қатнашди ва институтнинг қутлуғ ёши билан табриклади.\n- Аввало, барчани институтимизнинг 90 йиллиги билан чин қалбимдан табриклайман, - деди институт ректори Жасур Ризаев. – Қатор йиллардан буён хорижий давлатларнинг тиббиёт институтлари билан ҳамкорликда меҳнат қилиб келяпмиз. Албатта, бу ҳамкорликдаги ишларимиз ўз самарасини беряпти. Бугун институт нафақат Ўзбекистонда, балки чет давлатларда ҳам ўз нуфузига эга. Тиббиётга оид таълим тизимини чет давлатлар тажрибасидан келиб чиққан ҳолда ўқув жараёнига татбиқ этяпмиз, ўзаро малака алмашаяпмиз. Ҳали ҳамкорликда бажарадиган ишларимиз талайгина. Пандемия шароитида масофадан бўлса-да, ҳамкорликдаги ишларимизни давом эттиряпмиз.\nКонференцияда тиббиёт олийгоҳларида ўқув жараёнининг ташкил қилиниши, таълим сифатини ошириш, тиббиёт соҳаси мутахассисларини тайёрлашда Самарқанд давлат тиббиёт институти ҳиссаси каби масалалар кенг муҳокама қилинди.\nШунингдек, онлайн тадбирда замонавий тиббиёт йўналишларига бағишланган долзарб масалаларга оид маърузалар тингланди.


Жаннатга кирувчи ўн ҳайвон — Исломобод\nСиз шуердасиз Бош саҳифа → Жаннатга кирувчи ўн ҳайвон\nislomobod Декабрь 12, 2018 0 Изоҳ\nҚуръони каримда махлуқотлар ичида энг мукаррами ва мукаммали инсон экани баён этилади (Исро сураси, 70-оят, Тин сураси, 4-оят). Барча нозу неъматлар инсон учун. Шу боис Аллоҳ таоло бани башарни онгли қилиб яратди.\nОнг фақат инсонга хос, десак янглишамиз. Айрим жониворлар борки, уларнинг номи Қуръони каримда ҳамда ҳадиси шарифларда зикр этилган. Ҳатто уларнинг жаннатга кириши айтилган.\nАбдураҳмон Жомий жаннатга кирадиган ўнта ҳайвондан бири “Ғор эгалари”нинг “Қитмир” деган итига атаб ёзган шеърида Расулуллоҳ соллаллоҳу алайҳи ва салламга: “Агар ғор эгаларининг ити жаннатга кирса, мен ҳам киришим керак. У Ғор эгаларининг ити бўлса, мен Сизнинг саҳобаларингизнинг итиман”, дейди.\nЖаннатга кирувчи ўн ҳайвон:\n1. Ғор эгаларининг ити.\n2. Юнус балиғи (Юнус алайҳиссаломни ютган балиқ).\n3. Исмоил алайҳиссалом ўрнига қурбонлик қилинган қўчқор.\n4. Солиҳ алайҳиссаломнинг туяси.\n5. Иброҳим алайҳиссаломнинг ҳўкизи.\n6. Узайр алайҳиссаломнинг улови (эшаги).\n7. Сулаймон алайҳиссаломнинг чумолиси.\n8. Сулаймон алайҳиссаломнинг Билқисга юборган ҳудҳуди.\n9. Мусо алайҳиссаломнинг сигири.\n10. Муҳаммад соллаллоҳу алайҳи ва салламнинг туяси.\nAbu Bakr roziyallohu anhuning dunyo miqyosida tutgan o`ziga xos o`rinlari\nЖума – гуноҳларга мағфират


Ўқувчилар пешонасига икки қўйган мактаб раҳбарларига нисбатан жиноят иши очилди\nЎқувчилар пешонасига икки қўйган мактаб раҳбарларига...\n19.05.2018 16:13 0 27846\nТошкент вилояти Бекобод шаҳар прокуратураси Бекобод шаҳридаги 5-сонли умумтаълим мактабида бўлиб ўтган нохуш воқеа юзасидан тергов олди текширув ишларини ўтказди.\nМавзуга доир: Фотофакт! Пешонага ёзилган «2»лар... Қаерда ва қачон?\nМаълум бўлишича, 2018 йил 3 май куни Тошкет вилояти Бекобод шаҳридаги 5-сонли умумтаълим мактабининг бошланғич таълим ўқитувчиси М.Ҳ. шу даргоҳда тахсил олаётган 1-«ж» синфининг тўрт нафар ўқувчисини уй вазифасини тайёрлаб келмаганликда айблаб, жазо сифатида синфдаги барча ўқувчиларнинг кўз ўнгида «икки» баҳони ручкада уларнинг пешонасига ёзиб қўйган.\nУшбу воқеадан хабар топган мазкур мактабнинг яна бир ўқитувчиси С.Р. касбдоши М.Ҳ.га нисбатан бўлган эски адовати сабабли эртаси куни ўша ўқувчиларни ўз хузурига чақириб, ғаразли ниятда уларнинг пешоналарига «икки» рақамини қайтадан ёзиб, шу кўринишларида уларни уяли телефон ёрдамида суратга олган. Олинган суратни эса интернетдаги тармоқларга касбдоши М.Ҳ. номидан жойлаштирган.\nИнтернет саҳифаларида шов-шувга сабаб бўлган бу сурат кўпчиликнинг норозилигига сабаб бўлди.\nТекширув натижасида ўқувчиларини хўрлаб, ҳуқуқини поймол қилган икки нафар ўқитувчи С.Р. ва М.Ҳ. таълим ходими, деган номга нолойиқ деб топилиб, Ўзбекистон Республикаси меҳнат қонунчилигидаги тегишли моддаларга мувофиқ ишдан бўшатилдилар.\nМавзуга доир: Пешонага қўйилган «2»лар: мактабдаги бир қатор мансабдорлар ишдан олинди\nТаълим ходимларининг шундай қабиҳ ишларни қилишларига замин яратиб берган мактаб директори Д.Б. ҳамда беш нафар директор ўринбосарлари ҳам ўз лавозимларидан озод этилдилар.\nТаълим-тарбия ишларидаги йўл қўйилган камчиликлари учун Бекобод шаҳар халқ таълими мудири М.Қўзибоевга эса интизомий жазо чораси сифатида «Ҳайфсан» эълон қилинди.\nЎтказилган текширув ишлари натижасида шунингдек, мактаб учун давлат томонидан ажратилган 21 млн. сўм миқдоридаги пул маблағи мазкур таълим масканининг раҳбарлари томонидан талон-торож қилинганлиги ҳам аниқланди.\nБекобод прокуратура 2 баҳо 5-мактаб\nҲуқуқ 14/04, 15:45\nСиёсат 17/04, 21:08\nПрокуратура мажбурий меҳнатга қарши кескин чоралар кўради


19:07 / 02.12.2016 2441 pdf Ўқиш режими + -\nШафоат Аллоҳ таолога илтижо қилиб баъзи осий мўминларни афв қилишини сўрашдир. Ёки баъзи мўминларни икром қилиб жаннатга ҳисоб-китобсиз киритишини сўрашдир. Шафоат Аллоҳ таоло томонидан шафоатчига берилган фазлдир. Бу шараф баъзи бандаларга уларнинг тақвоси, ибодати ва аҳли салоҳлиги туфайли Аллоҳ таоло томонидан берилади. Аллоҳ таоло: «Унинг ҳузурида Ўзининг изнисиз ҳеч ким шафоат қила олмас», деган.\nБу ҳам улкан сифатлардан бўлиб, Аллоҳнинг ва банданинг мақомини баён қилиб беради. Бандаларнинг барчаси ким бўлишидан қатъи назар, Аллоҳнинг ҳузурида бандалигини тан олиб туриб қоладилар. Бу бандаликни чуқур ҳис этиш шу даражага етганки, ҳатто ҳеч ким орага тушиб, бировга шафоатчилик қилишга ҳам журъат қила олмайди. Фақат Аллоҳнинг Ўзининг изни билангина, У берган изн чегарасидагина шафоат қила олади. Бу сифат ўтган оятдаги «... ва шафоатчилик йўқ» жумласидан истисно эканлигини билиб оламиз. Демак, умумий қоидага биноан шафоатчилик йўқ, аммо истисно тариқасида, Аллоҳнинг изни билан баъзи кишилар шафоат қилишлари мумкин.\nАллоҳ таоло баъзи кофирларнинг тилидан: «Мана энди биз учун шафоатчилар ҳам йўқ. Бирон қадрдон дўст ҳам йўқ», деган.\nБиз у дунёда ишонганларнинг ўзларининг ишлари чатоқ бўлиб турибди. Бизга дўст бўлади, у дунёда шафоатчи бўлади, деб ўйлаганларимиз энди ўзимизга душман ва зиддимизга гувоҳ бўлиб турибдилар. Демак, бу дунёда куфр билан ўтганларга у дунёда шафоатчи бўлмас экан.\nАллоҳ таоло: «У зот уларнинг олдиларидаги нарсани ҳам, ортларидаги нарсани ҳам билур. Улар фақат У зот рози бўлган шахсларгагина шафоат қилурлар. Улар У зотнинг қўрқинчидан титраган ҳолда турурлар», деган.\nАллоҳ таоло фаришталарнинг келажакдаги ишларини ҳам, ўтган замонда қилган ишларини ҳам яхши билади. Яъни, Аллоҳ таоло уларни Ўз илми ила иҳота қилгандир.\n«Улар фақат У зот рози бўлган шахсларгагина шафоат қилурлар».\nЯъни, фаришталар қиёматда шафоат қилсалар, фақат Аллоҳ рози бўлган шахсларгагина шафоат қила оладилар.\n«Улар У зотнинг қўрқинчидан титраган ҳолда турурлар».\nФаришталар шунчалик иззатли, доимо ибодатдаги бандалар бўлсалар ҳам, Аллоҳдан қўрқиб доимо титраб турадилар. Демак, фаришталар ҳам фақат Аллоҳ таолонинг изни билангина шафоат қиладилар.\nАллоҳ таоло «Аъроф» сурасида: «Улар унинг таъвилини–оқибатини кутмоқдалар, холос. Унинг таъвили келган кунда илгари уни унутганлар: «Роббимизнинг Пайғамбарлари ҳақ ила келган эканлар. Энди бизга шафоат қилувчилар борми, шафоат қилсалар ёки ортга қайтарилсагу қилган амалларимиздан бошқача амалларни қилсак», дерлар. Батаҳқиқ, улар ўзларига зиён қилдилар ва тўқиб олган нарсалари улардан ғойиб бўлди», деган.\nҚуръонга иймон келтирмаганлар қандай мўъжизани кутмоқдалар? Қачон иймонга келадилар? Улар Қуръоннинг таъвилини–унда келган ваъдаларнинг юзага чиқишини кутмоқдалар. Агар Қуръонда келган ваъдалар юзага чиқиб, қиёмат қоим бўлса, улар, шубҳасиз, иймон келтирадилар. Ўша пайтда Қуръонни унутган бу осий кимсалар:\n«Роббимизнинг Пайғамбарлари ҳақ ила келган эканлар». Роббимизнинг охирги Пайғамбари Муҳаммад соллаллоҳу алайҳи васаллам келтирган Қуръон ҳам ҳақ экан. Биз унга иймон келтирмай, улкан гуноҳга ботибмиз:\n«Энди бизга шафоат қилувчилар борми, шафоат қилсалар ёки ортга қайтарилсагу қилган амалларимиздан бошқача амалларни қилсак», дерлар.\nҚиёмат куни иймонсизликлари боис нажот топишнинг имконияти йўқлигини англаб етадилар. Энди шафоатчи қаёқда? Қиёматда шафоат қилгувчиларнинг улуғи ва ишончлиси Муҳаммад соллаллоҳу алайҳи васаллам эдилар. Аммо кофирлар у Зотга бу дунёда иймон келтирмадилар. У киши соллаллоҳу алайҳи васалламнинг шафоатларидан умид қила олмайдилар. Қиёматда шафоат қилувчиларнинг яна бири Қуръони Карим эди. Аммо кофирлар унга ҳам иймон келтирмадилар. Демак, Қуръони Каримнинг шафоатидан ҳам умид қила олмайдилар. Қиёматда шафоат қилувчи воситалардан бири иймон эди, иймонлари йўқ. Яна бири ибодат, яхши амаллар эди, таассуфки, ибодатлари ҳам, яхши амаллари ҳам йўқ. Имкони бўлса эди, улар бу дунёга қайтиб, аввал қилган гуноҳларини такрорламай, иймон ва ихлос билан яшашга жон деб кўнардилар. Балки бирдан-бир орзулари шудир. Аммо бунинг сира ҳам иложи йўқ. Вақтида иймон келтирмай, ибодат ва солиҳ амаллар қилмай:\n«Батаҳқиқ, улар ўзларига зиён қилдилар».\nУлар Аллоҳга душман бўлган зотларнинг гапига кирдилар. Шайтонга малай бўлдилар. Ёлғон ва бўҳтонларни тўқидилар. Бутларга, раҳбарларга, бойлик, мансаб ва бошқаларга ишондилар. Бугунги кунга келиб эса:\n«...тўқиб олган нарсалари улардан ғойиб бўлди».\nЭй, ғофил бандалар! Сизлар уларнинг барчасидан юз ўгириб, Роббингизга ишонишингиз керак эди.\nАллоҳ таоло «Юнус» сурасида: «Албатта, Роббингиз осмонлару ерни олти кунда яратган, сўнг аршни эгаллаган Аллоҳдир. У ишнинг тадбирини қиладир. Унинг изнисиз ҳеч бир шафоатчи бўлмас. Ана ўша Аллоҳ Роббингиздир. Бас, Унга ибодат қилинглар. Эсламайсизларми?!» деган.\nКофирлар Аллоҳ таоло Ўз бандаларидан бирига ваҳий юбориши мумкинлигига ишонмай, турли гап-сўзлар қилишмоқда. Аммо эслаб кўрсалар, фикр юритсалар, ҳар қадамларида Аллоҳ не-не катта ишларни вужудга келтириб қўйганини англайдилар. Мисол учун, осмонлару ерга қарасинлар. Уларни Аллоҳ таоло яратган.\n«Албатта, Роббингиз осмонлару ерни олти кунда яратган»,\nАгар кофирларда бунга ҳам эътирозлар бўлса, ўзларининг ҳақ эканликларини исбот қилсинлар. Аллоҳ таоло Ўзининг Робблик–тарбиякунандалик сифати ила осмонлару ерни олти кунда яратган. Бу олти куннинг ҳақиқатини–кайфиятини Аллоҳнинг Ўзи билади. Аммо бизнинг тушунчамиздаги «кун» маъносида эмаслиги маълум. Чунки бизнинг тушунчамиздаги «кун» осмонлару ер яратилгандан сўнг ерга муносиб бўлган вақт билан чегараланади. Бу оятдаги «кун» эса, осмонлару ер яратилишидан олдинги замонга тегишли вақтни англатмоқда.\n«…сўнг аршни эгаллаган Аллоҳдир».\nАллоҳ, ана ўша Робб–тарбиякунандалик сифати ила осмонлару ерни яратиб бўлгандан сўнг Аршни эгаллаган зотдир. Аллоҳ таолонинг Аршни эгаллаши ҳақидаги масала ҳам уламолар орасида кўплаб тортишувларга сабаб бўлган бу ҳақда олдин келган шунга ўхшаш оятлар тафсирида батафсил сўз юритилгандир.\n«У ишнинг тадбирини қиладир».\nБу дунёда нима иш бўлса, ҳаммасининг тадбирини Аллоҳ қилади. Ҳар бир ишнинг аввали ҳам, охири ҳам, фойдаси ҳам, зарари ҳам, бўлиши ҳам, бўлмаслиги ҳам–ҳамма-ҳаммаси Аллоҳ таолога боғлиқдир. Ана шу сифатларга эга бўлган зот бандаларидан биттасига ваҳий юборса, ажабланарлими? Эсламайсизларми?!\n«Унинг изнисиз ҳеч бир шафоатчи бўлмас».\nМушриклар Аллоҳни инкор этишмас, аксинча, Унинг борлигини эътироф қилар эдилар. Лекин Унинг амрига бўйсунмай, ўзларича иш тутардилар. Аллоҳнинг элчисини, унга келган ваҳийни инкор этиб, ибодат йўлини ўзларича топмоқчи бўлардилар. Ўзлари сиғинаётган бут ва санамларни, Аллоҳнинг олдида шафоатчи бўлади, деб эътиқод қилардилар. Уларнинг бу эътиқодлари нотўғри эканлиги ушбу оятда баён этилмоқда. Аввало, у дунёда ҳамма ўзи билан ўзи овора бўлади, биров бировга шафоат қилиб, уни қутқариб қолиши жуда қийин. Қолаверса, Аллоҳнинг изнисиз ҳеч ким шафоатчи бўла олмайди. Ўзига шерик қилинган буту санамларга шафоатчилик қилишга Аллоҳ изн бермаслиги яна ҳам аниқ. Шунинг учун ҳам инсон ўзича тахминга берилиб, турли йўлларга бошини ургандан кўра, Аллоҳнинг Пайғамбарига келган ваҳийга ишониб, унга эргашиб қўйгани афзал эмасми? Эсламайсизларми?!\n«Ана ўша Аллоҳ, Роббингиздир. Бас, Унга ибодат қилинглар».\nЮқорида зикр қилинган васфларга эга бўлган зот сизнинг Роббингиздир, эй одамлар. Бас, шундай экан, фақат Унгагина ибодат қилинг. Яъни, фақат Унинг айтганига амал қилиб яшанг. Ҳаётингизнинг ҳар бир соҳаси, ҳар бир лаҳзаси унинг кўрсатмасига мувофиқ бўлсин.\nАллоҳ таоло «Марям» сурасида: «Улар шафоатга молик бўлмаслар. Магар ким Роҳман ҳузурида аҳду паймон олган бўлса (молик бўлар)», деган.\nҚиёмат куни ҳеч ким бировни шафоат қила олмайди ва бировнинг шафоатидан баҳраманд ҳам бўла олмайди. Бундан мустасно бўладиганлар, шафоатга молик бўлганлар фақат Аллоҳнинг Ўзидан бу ҳақда аҳду паймон олганлардир, холос.\nАллоҳ таоло «Тоҳа» сурасида: «У кунда Роҳман унга изн берган ва сўзидан рози бўлганлардан бошқага шафоат фойда бермас», деган.\nҚиёмат кунида ҳеч кимга шафоат фойда бермайди. Биров ўртага тушиб, бировни оқлай олмайди. Фақат Аллоҳ бу дунёдаги сўзидан–«Ла илаҳа иллаллоҳу»ни айтганидан рози бўлиб, Ўзи шафоат қилинишига изн берган киши учунгина фойда бериши мумкин.\nЎлим фариштаси ва руҳ ҳақида\n19:05 / 02.12.2016 4827\n19:09 / 02.12.2016 2994\nАллоҳ таоло .Уларда кўзлари тийилган, аввал инс ҳам, жин ҳам тегмаганҳурлар бор. Бас, Роббингизнинг қайси неъматларини ёлғон дея олурсиз Уҳурлар худди ёқут ва давоми...\n9940 21:32 / 01.12.2016\nУ сизни тупроқдан, сўнгра нутфадан, сўнгра .алақа,дан яратган Зотдир. Сўнгра сизни гўдак ҳолингизда чиқарур. Сўнгра камолга етишингиз учун, сўнгра қари бўлишингиз давоми...\n3418 23:15 / 27.12.2017\n1691 15:30 / 17.08.2020\n543 18:10 / 12 май\n313 20:00 / 11 май\n59677 11:58 / 10.10.2018\n73548 11:56 / 10.10.2018\n3915 14:48 / 30 март


Улуснинг улуғ куни – Наврўзи олам Сайрам тумани маркази – Оқсувкент қишлоғидаги марказий истироҳат боғида ҳам нишонланди.\nКўкламнинг чор-атроф яшилликка бурканган илиқ ва роҳатбахш кунларида ўтаётган ёшариш, янгиланиш айёмига барча қишлоқ округларидан фаоллар, этномаданият бирлашмалари вакиллари, ўқувчилар, талабалар ва бошқа меҳмонлар ташриф буюришди. Тадбир Наврўзни мадҳ этувчи куй-қўшиқ билан бошланди.\nСаҳнага кўтарилган туман ҳокими Бахтияр Мамаев йиғилганларни баҳор байрами билан қутлаб, эзгу ниятларини билдирди.\n– Қадрли ҳамюртлар! Улуснинг улуғ куни Наврўзи олам билан барчангизни самимий муборакбод этаман. Азалдан шарқ халқларининг энг эъзозли байрами ҳисобланмиш ушбу фараҳбахш кунда бир-биримизга омонлик, тинчлик-тотувлик тилаш ота-боболаримиздан қолган мўътабар қадриятдир. Мустақил элимизда ҳукм сураётган ҳамжиҳатлик, ўзаро ишонч ҳамиша бардавом бўлишини чин дилдан тилаб қоламан, – деди у.\nТадбирда туман маданият бўлимининг хонандаю созандалари ҳамда мактаб ўқувчилари, коллеж талабалари иштирокида қозоқ, ўзбек тилларида Наврўзни мадҳ этувчи куй-қўшиқлар янгради, рақслар ижро этилди.\nНаврўз айёми ўлкамиз бўйлаб давом этмоқда.\n“Жанубий Қозоғистон“ мухбири, 2019-03-20, 20:52 119


Бўри билан тулки | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариБўри билан тулки\nБўри билан тулки иккови дўст тутинган экан. Бир куни тулки бўрининг олдига келибди, бўри жуда очиқиб турган экан, тулкига қараб:\n— Э, дўстим тулки, яхши келдинг, қани юр, мени бирор жойга олиб бор ва қорнимни тўйғазиб, хурсанд қилиб келгин, — дебди.\nТулки «хўп» дебди-ю, олдинга тушиб, кетидан бўрини эргаштириб кетаверибди. Бориб-бориб, улар бир ерда тўйга кетаётган етти-саккизта хотинга йўлиқибдилар. Ҳаммасининг қўлида тугилган дастурхон бор экан. Шунда тулки бир юмалаб бедана бўлибди ва ҳалиги хотинларнинг олдига тушиб йўрғалай бошлабди.\nУни бир хотин кўриб:\n— Ие, анови беданани қаранглар, уни мен боламга тутиб бераман, —дебди-да, қўлидаги дастурхошга ерга қўйиб, беданани қува кетибди, улар орқасидан яна бири қувлабди.\nШундай қилиб, хотинларнинг ҳаммаси қувиб кетаверибди. Тулки бўлса, уларнинг олдига тушиб йўрғалайверибди. Хотинлар етай-етай деганда, «пирр» учиб, яна бир томонга тушар эмиш. Шундай қилиб тулки буларни алдаб эргаштириб кетаверибди.\nБўри бўлса, тугунлар ичидаги овқатларни маза қилиб еб, қорнини тўйдириб жўнабди. Хотинлар беданага етолмай чарчаб, йўлдан қайтиб келишса, тугунлар қуп-қуруқ эмиш. «Вой шўримиз қурди, «Ойимбуви овга чиқди, кетидан ғовға чиқди» дегандай, бу нимаси экан!» деб дод деганларича қолаверишибди.\nТулки айланиб борса, бўри бир жойда дам олиб ётган эмиш.\nТулки бўрига қараб:\n— Ҳа, ўртоқ, — дебди.\n— Ҳа, қорним жуда ҳам тўйиб кетди, дам олиб ётибман, — дебди.\nЭртаси куни тулкига бўри шундай дебди:\n— Ўртоқ, кеча мени жуда хурсанд қилиб юбординг, энди бугун сал хафа қилиб қўйгин.\nБунга жавобан тулки:\n— Хўп бўлади, қани юр бўлмаса, — деб бўрини бир боққа бошлаб борибди.\nБоғнинг девори тагида бир омбор бор экан, шу омбордан икковлари сиқилиб зўрға ичкари киришибди. Қарашса, ҳамма ёқ узумга тўлиб-тошган, ҳеч ким йўқ эмиш. Вақтни ғанимат билиб, иккиси узумхўрликка зўр берибди. Бир вақт тулки қорнини обдан тўйдириб, икки дона ғужумни иккала бурнига тиқиб, бўрининг олдига борибди:\n— Э дўстим, мана мен жудаям тўйдим, азбаройи тўйганимдан узум бурунларимдан чиқиб кетди. Бўл, яхшилаб еб, обдан тўйиб ол, — дебди.\nБўри шошиб-пишиб еяверибди. Ахири қорни шишиб кетибди, лекин бурнидан чиқмабди.\n— Қани, бурнимдан чиқмади-ку? — дебди у. Тулки бўрининг тумшуғини кўтариб қараб:\n— Ҳу ана, кўриниб қолибди, яна бир оз есанг чиқади, — дебди.\nБўри яна еяверибди, қорни роса кўпчиб, ахири ўзини тутиб туролмай ётиб қолибди. Тулкига ана шугина керак экан. У, югура бориб, деворга чиқибди-да:\n— Узумга ўғри кетде-е-е, узумга ўғри кетде-е-е! — деб қичқирибди.\nУнинг товушини боғбон эшитиб, сўйил кўтариб келиб қолибди. Бўри лапанглаб бориб, бояги омборга суқилган экан, сиғмабди. Деворга тирмашса, чиқолмабди. Боғбон уни ўласи қилиб савалабди, бўрининг еган узумлари оғиз-бурнидан чиқиб, ахирида калтак зарбидан сулайиб колибди. Боғбон бўрини ўлдига чиқариб, ташлаб кетибди. Бир вақт бўри ҳушига келибди. Қараса, омбор оғзида ётган эмиш. Ёнида ҳеч ким йўқ эмиш, тура солиб девордан ошиб, бир чеккада инграб ётаверибди.\nБир вақт тулки келибди, бўрини кўриб, ундан:\n— Ҳа, дўстим, нима бўлди? — деб сўраган экан, бўри базўргина инграб:\n— Ҳа, дўстим бўлмай ўл. Бир оз хафа қилиб қўйгин десам шунча хафа қиласанми? — дебди,\n— Биродар, боғ эгасининг сени бунчалик уришини қайдан билай? — дебди.\nБўри юролмасдан шу ерда қолибди. Тулки кетибди.\nЭртаси куни тулки ўйнаб юрган экан, бир жойда катта тош ётган эмиш, унинг ёнида бир қўйнинг карт думбаси ҳам бор эмиш. Унга қараб тулки: «Бунда бир сир бўлса керак. Олдин уни ўзим емайину, бўрини рўпара қилайин», дебди. Кейин бўрининг олдига бориб:\n— Ўтоқ, қорнинг қалай? — деб сўраган экан, бўри:\n— Қорним оч, — дебди. Тулки:\n— Бўлмаса мен бир қўй сўйиб, гўштини едиму, ёғи қолди. Бориб сен шуни есанг-чи, — деганда, бўри:\n— Бу гапинг жуда маъқул, чунки кечаги калтакдан ичак-бағрим узилиб, ҳалигача ҳеч нарса еганим йўқ эди, — дебди.\nБулар иккиси бир томонга қараб жўнашибди. Бир жойга борганда, тулки узоқдан туриб ёғни кўрсатибди. Бўри:\n— Юр, бирга борамиз, — дебди. Тулки:\n— Қўй, мени овора қилиб юрасанми, ўзинг бориб еб кела қол, — деб бормабди.\nБўри бориб қараса, қўйнинг карт думбаси ётган эмиш. Шошилиб бориб тишлаб тортган экан, «парт» этиб, тумшуғидан қопқонга илинибди. Шунда тулки югура келиб, ҳадеб ёғн еяверибди. Узоқдан буни кўриб турган овчи то югуриб келгунча тулки қочиб кетибди. Овчи келиб қараса, қопқонга илинган бўри экан.\n— Ие, мен тулки десам, сен экансан-да, — деб бўрини обдан калтаклаб, кейин бўшатиб юборибди.\nБўри бундан қутулиб қорни оч кетаётган экан, йўлда бир қўзини учратибди, унга қараб:\n— Ҳой қўзи, сени ейман! — дебди. Қўзи қўрқа-писа:\n— Э тақсир, олдин сиз Карим бобонинг тузидан олиб келинг, чунки гўштим жуда бемаза, — дебди.\nШунда бўри: «Хўп бўлади» деб туз ахтариб кетибди, унгача қўзи қочиб қолибди. Бўри келиб қараса, қўзи йўқ эмиш. Ҳайрон бўлиб бораётса, бир жойда бир хўроз турган экан. Бўри бориб:\n— Ҳой хўроз, сени ейман! — дебди. Хўроз унга:\n— Бўлмаса, олдин бир зира-пиёз қилайлик, мени ундан кейин енг. Бунинг учун сиз аввал пичоқ топиб келинг, мен зира билан пиёз келтирайин, — дебди.\nБўри пичоқ қидириб кетибди, хўроз пайтдан фойдаланиб, бир томонга қочиб қутулибди. Бўри пичоқни олиб келсаки, хўроз йўқ эмиш. Ноилож яна кетаверибди. Юриб-юриб бир жойга борса, бир хачир турган эмиш. Унга қараб:\n— Ҳой хачир, сени ейман! —дебди. Хачир:\n— Агар мени емоқчи бўлсангиз, аввал юз марта минасиз кейин есангиз майли, отам шундай деб васият қилган эди, — дебди.\nБўри хачирнинг шартини ўрнига қўйиш учун тўрт марта минибди, бешинчи минишида хачир бўрини қўш оёқлаб тепибди. Бўри чалқанчасига йиқилибди. Хачир қочганича кетаверибди. Бўри ўрнидан туриб, бир жойга борибди, қараса, от ўтлаб юрган эмиш. Бўри отга қараб:\n— Ҳой от, сени ейман! —дебди. От бўрига:\n— Бўлмаса, менинг кейинги ўнг оёғим туёғига отам ёзиб кетган икки энлик хатни ўқиб кейин егин, — дебди.\nБўри, отнинг орқасига ўтибди, от туёғини кўтариб турибди. Бир вақт бўри яқинига келганида, от уни бир тепган экан, бўрининг тишлари мажақ-мажақ бўлиб, ўзи анча нариги бориб тушибди. От қочиб кетибди.\nШу онда тулки етиб келибди. Қараса, бўрининг оғзи-бурни қип-қизил қонга беланган эмиш. Шунда тулки ундан:\n— Ҳа, дўстим, сенга нима бўлди яна? — деб сўрабди.\n— Ҳа, нимасини сўрайсан, ишлар шундай-шундай бўлди, — деб бўри ҳамма воқеани айтиб берибди. Шунда тулки дебди:\n«Кўрдинки — қўзи, еб қўйгин,\nтермилиб қолсин икки кўзи.\nСенга ким қўйибди.\nКарим бобонинг тузи?\nКўрдингки — хўроз, уриб бўйнини ёз,\nсенга ким қўйибди зира билан пиёз?\nКўрдингки — хачир, уриб бўйнини ғажи,\nсенга ким қўйибди мин хачир.\nКўрдингки — от, еб устида ёт,\nсенга ким қўйибди мирза буваликни?»\nБўри тулкидан таъзир еб, индамай туриб кетаверибди, нариёққа борган экан, иккита овчи буни кўриб қолиб, қува кетибди. Бўри қочиб бораётганда йўлда бир одам қўш ҳайдаб юрган экан. Бўри бориб қўшчига ялинибди:\n— Жон амаки, мени шу овчилардан сақлаб қолинг. Қўшчи: «Хўи бўлади», деб бўрини катта қанорга солиб қўйибди. Бир вақт овчилар етиб келиб қўшчидан: «Бўри ўтдими?» деб сўрабдилар. «Ҳа, ўтиб кетди» дебди қўшчи. Овчилар кетгандан кейин бўри қанордан чиқиб, қўшчига:\n— Ҳой қўшчи, сени ейман! — дебди. Қўшчи:\n— Э, бу қандай гап ахир, мен сени ўлимдан қутқариб олсаму, мени ейсанми? — деса, бўри:\n— Яхшиликка ёмонлик, — дер эмиш.\nШунда қўшчи ялинибди, бўри сира ҳам унамабди. Булар бундай можаро қилиб турган экан, тулки етиб келиб, қўшчидан:\n— Ҳа, нима гап? — деб сўрабди.\nҚўшчи бўлган воқеани тулкига бирма-бир айтиб берибди.\n— Мен сенинг шу қанорга сиғишингга ишонмайман: ўзинг сиғсанг ҳам думинг сиғмайди, — дебди. Бўри унга:\n— Йўқ, сиғдим, — дебди. Тулки:\n— Бўлмаса қани, кириб кўр-чи, — деган экан, бўри:\n— Мана бўлмаса, — деб қанорга кирибди. Тулки қўшчига имлаб, қанор оғзини боғлашга буюрибди. Қўшчи қанор оғзини маҳкам боғлабди. Шундан сўнг қўшчи тулки иккиси биттадан иккита сўйил олиб, бўрини ура-ура ўлдиришибди.\n← Аввалги Аввалги Бургутлар\nКейинги → Кейинги: Илоннинг иши заҳар солмоқ


28 октябр 2020, Тошкент вақти: 13:12\nТошкент кўчаларидаги реклама\nТошкентнинг Яшнобод туманидаги Оҳангарон шоҳ кўчасига гиёҳванд моддалар сотиладиган сайтга элтадиган QR-кодли реклама баннери ўрнатилгани аниқланди. Бу ҳақда хабар берган "Газета.уз" нинг ёзишича журналист Муҳаммадшариф Маматқулов бу рекламага эътибор қаратиб, ички ишлар органига мурожаат қилган.\n"Газета.uz" журналистлари QR-кодни синаб кўрганида, у ҳақиқатан ҳам .ru доменидаги стимуляторлар, эйфоретиклар, наркотик моддалар аралашмалари ва каннабиноидлар сотиладиган сайтга элтиши тасдиқланган.\nМуҳаммадшариф Маматқулов ички ишлар органлари ходимларига таяниб шаҳарда бир нечта худди шундай баннерлар ўрнатилганини хабар қилди.\nТошкент Ички ишлар бош бошқармаси «Газета.uz»га вазият назорат остига олингани, зарур чоралар кўрилаётганини маълум қилган.\nКейинроқ ИИББ матбуот хизмати журналистларнинг мурожаати зарур чоралар кўрилиши учун ИИББ Жиноят қидирув бошқармасининг гиёҳванд моддаларнинг ноқонуний айланмасига қарши курашиш бўлимига тақдим этилганини маълум қилди. Баннер эса олиб ташланиб, баннер буюртмачисининг шахсига аниқлик киритилмоқда. Реклама берувчи томонидан баннер қасддан ёки хатолик орқали ўрнатилгани аниқланади.\nЖурналист Муҳаммадшариф Маматқулов Фейсбукдаги ўз саҳифасида рекламаларда QR-код орқали наркотик моддаларни онлайн сотиш ҳолатини Қозоғистонда кўргани учун, бу ҳақда ички ишларга хабар берганини ёзган эди.\n"Қозоғистонда бундай реклама қўйилишига воситачилик қилганлар ушланибди. Бу рекламадаги Штрих код смартфон орқали онлайн наркотик сотувчи дўконга олиб боради. Мен буни суратга олгандан кейин Ички ишларга телефон қилиб, Тошкентда ҳам шундай реклама катта йўлнинг ўртасида тургани ҳақида огоҳлантирган ва шунинг ортидан тушунтириш хати ёзган эдим", деб ёзди журналист


Ўзбекистон халқ шоири Нормурод Нарзуллаев 1934 йилнинг 7 июлида Қашқадарё вилоятида дунёга келди. Етти йиллик маълумотни ўз қишлоғидаги мактабда олгач, у Қарши педагогика билим юртида таҳсил олишни давом эттирди. 1956 йилда Самарқанд Давлат педагогика институтининг тамомлади. У турли йилларда вилоят газеталарида масъул лавозимларда хизмат қилди. 1968-1969 йилларда Алишер Навоий номидаги Самарқанд Давлат университетининг ўзбек адабиёти кафедраси аспирантурасида ўқиди.\nНормурод Нарзуллаевнинг илк шеърлари 1954 йилда вақтли матбуот саҳифаларида босилган. 1965 йилда Ғафур Ғулом номидаги Адабиёт ва санъат нашриётида шоирнинг илк шеърий тўплами - «Суюнчи» босилиб чиқди. Бугунга қадар шоирнинг ўттизга яқин китоблари чоп этилган. У «Сизни Ватан эркалар» (1966), «Меҳр чашмаси» (1970), «Зарафшон зарлари» (1970), «Уфқларда кўзларим» (1973), «Ёғду» (1974), «Нигоҳлар» (1976), «Лаҳза ва ларза» (1973), «Севги сеҳри» (1981), «Оқ саманим» (1982), «Тонг элчиси» (1984), икки жилдли «Сайланма» (1984-1985), «Шамолни ушлаган бола» (1985), «Яхшилик деб яшайман» (1987), «Айни вақт» (1989), «Бош майдон» (1991) каби тўпламларнинг муаллифидир.\nНормурод Нарзуллаевнинг «Оқ фариштам, оппоқ фариштам» (1995), «Юрт ишқида ёнаман» (1996), «Бола кўзи билан кўринг дунёни» (1998) номли қўшиқлар тўпламлари Нарзий тахаллуси нашр этилди.\nТаржимон Нормурод Нарзуллаевнинг Генрих Гейне, Максим Танк, Евгений Евтушенко, Жобир Наврўз, Қайсин Қулиев, Иброхим Юсупов, Андрей Дементев ва бошқа шоирлар ижодидан қилган таржималари ҳам, ўзбек китобхонларига манзур бўлиб кеелмоқда. Шу билан бирга унинг шеърлари инглиз, испан, француз, немис, чех, поляк, вьетнам, турк, ҳинд тилларига таржима қилинган.\nШунингдек, “Ўзбекистон” ўқиш залида Ўзбекистон халқ шоири Нормурод Нарзуллаев таваллудининг 85 йиллиги муносабати билан “Ижод билан мунаввар кўнгил” деб номланган адабиётлар кўргазмаси очилди. Унда шоир ва таржимоннинг шеърий тўпламлари ҳамда шоир ва таржимон ижоди билан таништирувчи китоблар ўрин олган.


Яна КХДР муаммоси. Жанубий Корея президенти Хитойга борадиHaqida.net\nHome Dunyo Яна КХДР муаммоси. Жанубий Корея президенти Хитойга боради\nЯна КХДР муаммоси. Жанубий Корея президенти Хитойга боради\nКорея Республикаси президенти Мун Чжэ Ин Хитойга 13-16 декабрь кунлари давлат ташрифи билан боради. Бу ҳақда идора расмий вакили Лу Каннинг ХХР ТИВ сайтида жойлаштирилган баёнотида айтилади.\nҲужжатда таъкидланишича, ташриф ХХР раиси Си Цзиньпиннинг таклифи бўйича амалга оширилади. Жанубий Корея президентининг Хитойга ташрифи дастури нималардан иборат экани очиқланмаган.\nШу билан бирга, Жанубий Корея етакчиси маъмуриятининг тарқатган хабарига кўра, президент Хитойда КХДР ракета-ядро муаммосини муҳокама қилади.\n«Кутилишича, Мун Чжэ Ин уч кунлик давлат ташрифи давомида ХХР раис Си Цзиньпин билан ўзаро музокараларда КХДР ракета-ядро дастури мавзусини тилга олади», – дея таъкидланади хабарда.\nКорея ярим оролидаги кескинлик КХДР ракета ва ядро дастурини фаол ривожлантираётгани, шунингдек АҚШ ҳамда унинг минтақадаги иттифоқчиларининг ҳарбий машғулотлари туфайли сақланиб турибди. КХДР июлда икки марта баллистик ракета синовини ўтказди, 29 август ва 15 сентябрь куни эса яна иккита ракетани учирди, улар Япония ҳудуди устидан учиб ўтган, 3 сентябрда эса водород заряди муваффақиятли синалгани ҳақида эълон қилди. БМТ Хавфсизлик кенгаши шу сабабдан республикага нисбатан халқаро санкциялар режимини кескин кучайтирди.\nКХДР сентябрь ойи ўрталаридан бошлаб, 75 кун давомида қандайдир провокация ҳаракатларидан тийилиб турди, бироқ 29 ноябрь куни «Хвасон-15» қитъалараро баллистик ракетасини учирди. Экспертларнинг фикрига кўра, бу принципиал жиҳатдан янги ракета 13 минг километрга қадар бўлган масофани босиб ўтиши мумкин. АҚШнинг деярли барча ҳудуди нишонга айланиши ҳам мумкинлиги истисно этилмади.\nПекин ва Сеул муносабатлари эса сўнгги вақтларда ракеталарга қарши мудофаа муаммолари туфайли унчалик яхши эмас. 2016 йилнинг июнида Жанубий Корея ҳукумати ўз ҳудудида Американинг THAAD зенит-ракета мажмуасини жойлаштириш ҳақида қарор қабул қилди. Ер усти ракеталарга қарши мудофаа тизими парвоз траекториясининг ўрта босқичи якуний нуқтасида ва нишонга яқинлашганида баллистик ракеталарнинг бош қисмини тутиб олиши мумкин.\nКорея ярим оролида THAAD тизимини жойлаштиришга КХДР томонидан келувчи ракета-ядро таҳдидига доимий равишда қарши туриш асос бўлиб хизмат қилди. Хитой ва Россия бунга қатъий қарши чиқди, уларнинг фикрича, бу қадам ўзларининг стратегик хавфсизлигига таҳдид уйғотади.\nYelp, LinkedIn ва Facebook ходимлари иш вақтида қандай дам олади?


Биринчи ярим йиллик натижалари\n2010 йил 21 июлда Ўзбекистон алоқа ва ахборотлаштириш агентлигида ЎзААА Ҳайъати йиғилиши бўлиб ўтди ва унда 2010 йил биринчи ярим йиллигида ахборот-коммуникация технологиялари ривожланиши якунлари эълон қилинди.\nҲайъат ишида Агентлик бўлимлар ва ҳудудий бошқармалар, алоқа ва ахборотлаштириш соҳасидаги акциядорлик жамиятлар, корхоналар ва ташкилотлар раҳбарлари иштирок этди. Агентлик тизимига кирувчи минтақавий корхоналарнинг иштироки видеоконференция ёрдамида амалга оширилди. Барча вилоят ва туман марказлари аудиоселектор алоқаси ёрдамида уланган.\nЙиғилишни Ҳайъат Раиси, Ўзбекистон алоқа ва ахборотлаштириш агентлиги Бош директори Х.Мухиддинов олиб борди.\nҲайъат йиғилишида ЎзААА Бош директорининг биринчи ўринбосари А.Ишанходжаев кенгайтирилган маъруза билан сўзга чиқди.\nҲисобот даврида алоқа ва ахборот-коммуникация соҳаси корхоналари томонидан 911,6 млрд. сўм миқдорида хизматлар тақдим этилди (ўтган йилнинг шу даврига нисбатан ўсиш 7 фоизни ташкил этди). Жами даромадларнинг 60 фоизини, яъни 552,4 млрд. сўмни аҳолига кўрсатилган хизматлар ташкил этди. Мазкур кўрсаткич ўтган йилнинг шу даврига нисбатан 4,4 фоизга ошди.\nЧет-эл инвестициялари ва кредитларни тўғридан-тўғри жалб қилиш ҳисобига амалга оширилган лойиҳалар бўйича йиллик истиқболи 176 фоизга бажарилган.\nПочта алоқаси корхоналарида электрон почтадан фойдаланувчилар сони 39,33 кишини ташкил етади. 382 та почта алоқаси объектлари компьютерлаштирилган. Почта алоқасининг 216 та объектида электрон пул ўтказиш хизматлари кўрсатилмоқда, шу жумладан, 190 та почта алоқаси объектларида халқаро электрон пул ўтказмалари амалга оширилмоқда.\n2010 йил 1 июл ҳолатига кўра маълумотларни узатиш, жумладан, Интернет тармоғига улаш каби хизматларни тақдим этувчи хўжалик юритувчи субъектларнинг сони 982 ни ташкил этди, жамоа фойдаланиш пунктларининг умумий сони 1025 га етди.\nХалқаро ахборот тармоқлариданг фойдаланишнинг умумий тезлиги 150 Мбит/с ни ташкил этди. Интернет фойдаланувчилар сони 2,94 млн. кишини ташкил этди, яъни ҳар 1000 та кишига 105 фойдаланувчи тўғри келмоқда. UZ зонасида рўйхатдан ўтган доменларнинг сони бугунги кунда тахминан 10,53 мингни ташкил этмоқда.\nЭлектрон ҳужжатлар айланиш тизимини ривожлантириш ҳамда амалиётга татбиқ этиш, дастурий таъминотларни ишлаб чиқариш ҳажмларини ошириш ва бир қатор йўналишлар бўйича уларнинг экспортини ривожлантириш борасида бир қатор ишлар амалга оширилган. Жумладан, махсус ваколатли орган ташкил этилиб, у электрон рақамли имзо калитларини рўйхатга олувчи 5 та марказни рўйхатдан ўтказди. Бугунги кунда ЭРИ калитлари ва калит сертификатлари сони 81 934 ни ташкил этди. Олти ой мобайнида ташкил этилган ўқув курсларида 247 та дастурчи тайёрланди.\nЎзбекистон Республикаси Президентининг қарорларига мувофиқ, мактаблар, академик лицейлар, коллежлар, олий ўқув юртларидан жами 8 483 таси “ZiyoNET” тармоғига уланди. Шу жумладан “East telekom” корхонаси томонидан жами 2 402та объект “ZiyoNET” тармоғига уланган.\n“Ўзбектелеком” АК ва “Рубиcон WC” ҚК ташаббуси билан 7300 та таълим муассасасини “ZiyoNET” тармоғига улаш белгиланган бўлиб, бугунги кунда 5 583 та муассаса “ZiyoNET” тармоғидан фойдаланиш имкониятига эга бўлди.\nВазирлар Маҳкамасининг 2007 йил 23 августдаги 181-сон қарорга асосан интерактив давлат хизматлари тури 94 тага етди. Бугунги кунда тасдиқланган базавий интерактив давлат хизматлари асосида 344 та хизматлар он-лайн тарзда тақдим этилмоқда.\n2010 йил 1 июл холатига АКМлар фонди 9 026 нусҳадаги адабиётга ошган ҳамда уларнинг умумий ҳажми 4 млн. 924 минг нусхани ташкил этди. Ушбу даврда электрон каталогга 28 376 ҳужжатларнинг библиографик ёзуви киритилган ва айни кунда жами 412 727 ҳужжатларнинг библиографик ёзуви мавжуд.\nЙиғилишда «Баркамол авлод йили» Давлат дастури доирасида белгиланган вазифаларининг алоқа ва ахборотлаштириш соҳасидаги тегишли корхоналар ва ташкилотлар томонидан бажарилиши алоҳида муҳокама этилди.\nДавлат дастурларини амалга ошириш ҳамда соҳани янада ва жадал суръатлар билан ривожлантириш билан боғлиқ масалаларни мамлакатда амалга оширилаётган ижтимоий ислоҳотларга мувофиқ тарзда ечишда раҳбарларнинг масъулиятларига алоҳида эътибор қаратилди.\nШунингдек, ёш кадрларни тайёрлаш жараёнини такомиллаштириш, алоқа ва ахборотлаштириш корхоналари ва ташкилотларида уларнинг самарали фаолият юритишлари учун шароит яратиш, бўш вакансиялар борасида хабардор қилиш, битирувчиларнинг корхоналарда ишлаши учун шароит тегишли шароитларни яратишга қаратилган масалалар муҳокама этилди. Бундан ташқари, ТАТУ ва соҳанинг бошқа ўқув муассасалари талабаларининг таълим сифатига алоҳида эътибор қаратилди.\nМуҳокамага қўйилган масалалар юзасидан Ҳайъат тегишли қарорларни қабул қилди.


Зеромакс компанияси собиқ ижрочи директори Миродил Жалолов\nZeromax ширкатининг собиқ бош ижрочи директори 53 яшар Миродил Жалолов 8 январь куни Ўзбекистон ДХХ Тергов ҳибсхонасидан озод қилиниб, Тошкентдаги уйига келди. Бу ҳақда Миродил Жалоловнинг хотини Фотима Жалолова маълум қилди.\nАйни пайтда суд ўз ҳукми билан Миродил Жалоловни айбли деб топиб, 17¸687.040 сўм жаримага тортган.\n2010 йил ҳибсга олинган Жалилов иши 2017 йилнинг 4 январида кўриб чиқилган эди. 2017 йилги суд ажримида Миродил Жалоловга "жиноят иши бўйича етказилган зарарни қоплаш учун вақт" берилгани алоҳида таъкидланганди.


АҚШдаги сайлов 7 кишини бой қилди. Улар кимлар?\nКасалланганлар сони 65 790 900\nСоғайганлар сони 45 590 151\nВафот этганлар 1 516 411\nДунёдаги энг бой етти кишининг умумий бойлиги AҚШдаги сайловлардан кейинги биринчи кунда 33 миллиард долларга ўсди, деб ёзади Forbes.\nAмазон компаниясининг бош директори ва дунёдаги энг бой одам Жефф Безос 10,5 миллиард долларга бойиб кетди. Facebook раҳбари Марк Цукербергнинг бойлиги саккиз миллиардга ошди. Учинчи ўринни Google асосчиси Ларри Пейж ва Осиёнинг энг бой одами, Reliance Industries холдинги асосчиси Мукеш Aмбани "баҳам кўришмоқда". Ҳамманинг бойлиги 4 миллиард долларга кўпайган.\nAмерика фонд бозори овоз бериш фонида ўсишни кўрсатди. Техник гигантлар ўсиш омилларидан бирига айланди. Масалан, Aмазон акциялари 6,32 фоизга ўсиб, 3241 долларни ташкил этди.\nЭнг яхши 10 миллиардердан учтаси ўз бойликларини кўпайтира олмади. Тесла асосчиси Илон Маск (547 миллион доллар йўқотган), инвестор Уоррен Баффет 291 миллион доллар, Oracle асосчиси Ларри Эллисон 379 миллион доллар йўқотган.\nAввалроқ Жефф Безос бир ҳафта ичида ўз компаниясининг акцияларини 3 миллиард долларга сотгани маълум бўлганди. Шундай қилиб, умуман олганда, 2020 йилда сайёрадаги энг бой одам ўз компаниясининг 10 миллиард доллардан зиёд қимматли қоғозларидан халос бўлди.\nКиритилди: 14:58 05.11.2020. Ўқилди: 4038 марта. Фикрлар сони: 0 та.\nМутахассислар: Иккинчи тўлқинда болаларнинг коронавиру...


Бугун Стокголмда Швеция Ташқи Ишлар Вазири Анна Линдни ўлдирган шахс устидан маҳкама жараёни бошланди.\n01 март 2021, Тошкент вақти: 13:06\n25 ёшдаги Михайло Михайлович 10 сентябр куни Стокголмдаги супермаркетда Анна Линдни пичоқлаб ўлдирганини тан олди. Михайловичнинг даъво қилишича, унга Исо пайғамбар Линдни пичоқлашни айтган. Айбланувчини ҳимоя қилаётган адвокат ҳакамлардан қотиллик айблови – беҳосдан одам ўлдирганлик айбловига алмаштирилишини сўрамоқда. Бироқ прокурорлар Михайлович онгли равишда одам ўлдирганини таъкидламоқдалар.\nАгар Михайлович айбдор, деб топилса умрбод қамоқ жазосига ҳукм этилиши ёки ақлан носоғлом, деб топилса, руҳий касалликлар шифохонасига жўнаталиши айтилмоқда.


Қўнғир айиқ дарахтларни кесилишдан қутқара оладими?\nБош саҳифаЖамиятҚўнғир айиқ дарахтларни кесилишдан қутқара оладими?\nШаҳар марказида танлов асосида чинорларга “шакл бериш” ишлари ўтказилди. Тез ва ими-жимида ҳаракат қилишди. Ҳужжатлари бўлган тақдирда ҳам, улар кўзни шамғалат қилиш учун. Ушбу ҳодисани экожурналист Наталия Шулепина ёритди. Абу-Али Ниязматов жараённи видеотасвирга олди.\nКадрда, шунингдек, ҳаммани барчасини моҳиятига кўра, адолатли равишда суд залида ҳал қилишга чорлаётган пойтахт ҳокимини кўриш мумкин. Ушбу вазиятда фактлар асосида, қўйингки, белгиланган тартибда иш кўриш – бу худди муштлашувдан кейин бир-бирига муштини силкиш билан баробар-ку! Ўртада дарахтлар кесилгани қолади.\nДавлат экология қўмитаси матбуот котиби Бунёд Абдуллаевнинг Gazeta.uz'га билдиришича, қўмита пойтахтнинг Олой ва Шаҳрисабз кўчалари кесишмасидаги дарахтларни кесиш кераклиги ҳақида хулоса бермаган.\nДарахтларни кесганлик учун қандай чоралар кўрса бўлади? Далолатнома тузиш, жарима ёзиш, тартибга чақириш. Давлат ўрмон фондига кирмайдиган дарахтлар ва буталарнинг қимматбаҳо навларига жорий этилган мораторий дарахтларни ноқонуний кесиш ҳолатларини тўхтатиб қолиши мумкин эди. У 2020 йил охиригача амал қилади.\nФақат шу нарса маълум бўлдики, “санитар мақсадда кесиш” жумласи қимматбаҳо навдаги дарахтларга эга чиқмоқчи бўлганларга қонунни айланиб ўтиш учун ўзига хос бўшлиқ вазифасини ўтаб берди.\nSreda.uz сайти “қонунчиликда бўлган тафовутлар каби, айрим бандларнинг назоратсиз равишда кесаётганлар фойдасига бошқача талқин қилинаётганидан, туман ҳокимларининг ҳукумат белгилаб берган қоидаларга зид равишда, дарахтларни кесишга рухсат берилаётганидан, давлат ўсимликларни ҳимоя қилиш хизматларини тиклашга маблағ ажратишни хоҳламаётганидан, Ўзбекистон Республикаси давлат экология қўмитасида дендролог ва энтомолог ходимлар, дарахтлар ҳолатини ўрганиб, уларни парваришлаш ва сақлаб қолиш бўйича керакли кўрсатмаларни бериш учун таклиф этилган малакали мутахассислар гуруҳининг йўқлигидан, Президент мораторийси ўз поёнига етаётганидан, қаттиқ хавотирда эканини таъкидлаган. Мораторий тугаши билан, ёппасига дарахтларни кесиш яна авж олади. “Яшил ҳовли” барпо қиладиган курилиш фирмалари буни интизорлик билан кутишяпти. Устига-устак иқлим ўзгаряпти, ҳар йили ёзда жазирама кучайиб боряпти.\nАввалроқ Ўзбекистон Республикаси экология ва атроф-муҳитни муҳофаза қилиш давлат қўмитасининг телеграмдаги расмий каналида пойтахдаги юз йиллик дарахтлар ҳимоя остида бўлиши ҳақида ҳабар қилинган эди. Улар атрофига тўсиқлар ва пештахталар ўрнатишди. Шунингдек, дарахтлар реестри тузиб чиқилиши, яъни назорат ўрнатилиши ҳақида ҳам сўз борганди.\nБугун эса қўмитанинг расмий Telegram-каналида яқинда АҚШда рўй берган оммавий норозиликлар қатнашчилари, эҳтимол, ҳақорат ўрнида қабул қилиши мумкин бўлган қоғозга ўралган жумлалар ва номаъқул ишоралардан иборат қўнғир айиқлар ҳақидаги пост айлантирилмоқда. (ўчириб юборишган кўринади)\nКўнгилочар мақолалар ва ҳозирда муҳим аҳамиятга эга бўлган хабарлар ўртасидаги чегара ҳали йўқолгани йўқ. Агар шаҳарда рўй бераётган бемаъниликлар бўлмаганида, биз бажонидил қўмита аъзолари томонидан Яндекс.Дзеннинг “Ҳайвонларга оид китоблар”идан “ухлатилган” парчани асли билан биргаликда таққослаб кўрган бўлардик.\nТошкентга, умуман бошқа шаҳарларга ҳам, ўз ваколатлари доирасида атроф-муҳитни ҳимоя қила оладиган қўмита керак. Олис Шимолий Америка ўрмонларидаги қўнғир айиқ дарахтларни ноқонуний кесишдан қутқара олармикан? Қаердандир “й-ў-ў-ў-қ” деган овоз эшитиляпти.


ЎзА - Мамлакатимизнинг чегара ҳудудларида Янги йил байрами тинч-осойишта ўтади\n26.12.2016 14:53 Чоп этиш версияси\nМамлакатимизнинг чегара ҳудудларида Янги йил байрами тинч-осойишта ўтади\nСурхондарё вилоятида ҳам Янги йил байрамини тинч-осойишта, юксак савияда нишонлашга пухта ҳозирлик кўрилмоқда. Шаҳар ва қишлоқлар, корхона ва ташкилотлар, таълим ва тиббиёт муассасалари, кўча ва хиёбонлар байрамона безатилган.\nБайрамни тинч-хотиржам, осойишта ўтказиш, йўл-транспорт, ёнғин ва бошқа хавфсизликни таъминлаш чора-тадбирлари белгилаб олинган. Қўшни давлатларга чегарадош маҳаллаларда осойишталикни таъминлашга алоҳида эътибор қаратилмоқда.\nМузработ тумани қўшни давлатлар билан чегарадош. Туманда 9 қишлоқ ва 64 маҳалла фуқаролар йиғини, 58 умумтаълим мактаби, 8 касб-ҳунар коллежи фаолият юритмоқда.\n– Президентимиз Шавкат Мирзиёев томонидан эълон қилинган Халқ билан мулоқот ва инсон манфаатлари йилида нишонланадиган байрамга қизғин тайёргарлик кўрилди, – дейди Музработ тумани ҳокими ўринбосари Қилич Каримов. – Байрам тадбирларига туман маданият ва спорт ишлари бўлими қошидаги бадиий жамоалар жалб этилди. Байрам арафасида кам таъминланган оилалар, ёлғиз қариялар ва истиқлол йиллари халқимиз тинчлиги учун жон фидо қилган ҳарбийларнинг хонадонида бўлиб, уларга совға-саломлар берилмоқда.\nТуман деҳқон бозорида байрамолди қишлоқ хўжалик ва озиқ-овқат маҳсулотлари ярмаркаси ташкил этилган. Янги йил арафасида чиройли безатилган арча ва унинг атрофидаги ўйин-кулги, қизиқарли театрлаштирилган саҳна кўринишлари болаларга олам-олам завқ бағишлайди. Шу мақсадда Қорбобо ва Қорқиз совға-саломлар, санъаткорлар қизиқарли дастурлар тайёрлаган.\nИшчи гуруҳ аъзолари, ички ишлар ва бошқа тегишли идоралар ходимлари, маҳаллалар фаоллари ўқувчилар ва ота-оналар ўртасида байрамни юқори савияда, яхши кайфият билан қарши олиш юзасидан тушунтириш-тарғибот ишлари олиб бормоқда. Жойларда ёнғин хавфсизлигини таъминлаш, пиротехника воситаларидан фойдаланишнинг салбий оқибатлари бўйича тадбирлар ўтказилиб, огоҳлик ва ҳушёрликка эътибор кучайтирилмоқда.\n– Маҳалламизда Янги йил байрамига тайёргарлик ишлари якунланмоқда, – дейди “Фидокор” маҳалла фуқаролар йиғини раиси Бахтиёр Рўзиев. – Уч мингдан зиёд аҳоли истиқомат қилаётган маҳалламиз ҳудудида иккита умумтаълим мактаби, битта қишлоқ врачлик пункти мавжуд. Шодиёна арафаси ва ўқувчиларнинг қишки таътил кунларида хотиржамликни таъминлаш борасида амалга ошириладиган тадбирлар режаси ишлаб чиқилган. Ана шу режа асосида Янги йил байрами ва фарзандларимизнинг қишки таътилини кўнгилдагидек ташкил этиш, тинч, фаровон ва обод турмушнинг қадрига етиш хусусида суҳбатлар ўтказилмоқда. Кам таъминланган оилалар, кексалар ва беморлар ҳолидан хабар олиниб, байрам совғалари топширилмоқда.


"Коррупцияга қарши курашиш ва очиқлик бўйича Тошкент форуми”\nЖорий йилнинг 3 декабрь куни пойтахтимиздаги "Hillton" меҳмонхонасида “Коррупцияга қарши курашиш ва очиқлик бўйича Тошкент форуми” бўлиб ўтди.\n“Аксилкоррупция ҳафталиги” доирасида ўтказилган мазкур тадбир Коррупцияга қарши курашиш миллий кенгаши, Коррупцияга қарши курашиш агентлиги, Адлия вазирлиги, Бош прокуратура ҳамда халқаро ташкилотлар БМТ Тараққиёт дастури, БМТ ГЖБ, ЕХҲТ, ИҲТТ ҳамкорлигида ташкил этилди.\nУнда Украина, Озарбайжон, Қозоғистон, Малайзия, Хитой, Грузия, Словения каби мамлакатларнинг коррупцияга қарши курашиш бўйича идоралари раҳбарлари, шунингдек, хорижий экспертлар, дипломатик корпус ва халқаро ташкилотлар, 100 дан ортиқ вазирлик ҳамда идоралар, фуқаролик жамияти институтлари, оммавий ахборот воситалари вакиллари иштирок этди.\nМулоқотларда асосий мақсад коррупцияга қарши курашиш ва унинг олдини олиш, бу борада илғор механизмларни жорий этиш бўйича миллий ва халқаро тажриба билан яқиндан танишиш, давлат хизматининг очиқлиги ва шаффофлигини таъминлаш, қолаверса, соҳадаги ҳуқуқий ва институционал базани янада такомиллаштириш масалаларининг муҳокамасига қаратилди.\nФорум доирасида турли мамлакатлар мисолида коррупцияга қарши курашиш бўйича кўрилаётган чораларнинг моҳияти ва хусусиятлари хусусида сўз юритилди. Хусусан, мамлакатимизда коррупцияга қарши курашиш соҳасида амалга оширилаётган ислоҳотлар натижалари халқаро ҳамжамият эътиборига ҳавола этилди. Бир сўз билан айтганда, ушбу тадбир коррупцияга қарши курашиш соҳасида миллий ва хорижий экспертлар, давлат тадбир органлари, фуқаролик жамияти институтлари ва оммавий ахборот воситалари вакилларининг ўзаро фикр алмашиши учун ўзига хос платформага айланди.\nФорум ўз ишини 4 та муҳим сессияда онлайн ва оффлайн шаклда олиб борди. Яъни:\n- “Мамлакатда коррупцияга қарши сиёсатни шакллантириш ва унинг шаклланишида жамоатчиликнинг иштироки”;\n- “Очиқлик ва шаффофлик коррупцияга қарши курашишнинг самарали воситаси сифатида”;\n- “Коррупцияни бартараф этиш бўйича самарали механизм ва чора-тадбирлар”;\n-“Коррупцияга қарши курашишда халқаро ҳамкорликнинг аҳамияти” мавзуларида муҳокамалар ўтказилди.\nЖумладан, аҳолининг ҳуқуқий онги ва маданиятини юксалтириш, коррупцияга нисбатан муросасиз муносабатни шакллантириш, давлат органлари ва ташкилотлари фаолиятининг очиқлигини таъминлаш, уларнинг ҳисобдорлигини ошириш масалалари ўрганилди.\nНодавлат нотижорат ташкилотлари ҳамда давлат органининг ўзаро ҳамкорлигида ишлаб чиқилиб, амалга оширилган “Антикоррупция лабораториялари” лойиҳаси доирасидаги ишлар амалий намуна сифатида тақдим этилди.\nБундан ташқари, давлат бошқарувида коррупциянинг олдини олиш бўйича чора-тадбирлар, жумладан, “комплаенс-назорат” тизимини жорий этиш механизмлари, манфаатлар тўқнашувини декларациялаш ва тартибга солиш усуллари таҳлил этилди.\nШунингдек, норматив-ҳуқуқий ҳужжатлар ва уларнинг лойиҳаларини коррупцияга қарши экспертизадан ўтказишда фуқаролик жамияти институтлари ва оммавий ахборот воситаларини жалб қилиш амалиёти, коррупциянинг олдини олишда тадқиқот натижаларидан фойдаланишнинг турли ёндашувлари ва амалиёти юзасидан ўзаро фикр алмашилди.\nИштирокчилар томонидан коррупцияга қарши курашиш соҳасидаги халқаро ҳамкорликнинг ўзига хос жиҳатлари, унинг истиқболлари, соҳанинг ҳуқуқий ва институционал асосларини такомиллаштириш, Ўзбекистонда коррупцияга қарши курашиш оид ислоҳотларни амалга оширишда кўмаклашиш масалаларига ҳам алоҳида эътибор қаратилди.\nТадбир доирасида “Uzbekistan Anti-corruption digest” журналининг илк сони тақдимоти бўлиб ўтди.Айтиш жоиз, мазкур нашр орқали мамлакатимизда кечаётган аксилкоррупциявий ислоҳотлар жараёнини халқаро ҳамжамият вакилларига етказиш мақсад қилинган.\nФорум якунида коррупцияга қарши курашиш ва унинг олдини олишга доир самарали сиёсатни ишлаб чиқиш, айни йўналишдаги чора-тадбирлар натижадорлигини баҳолаш ва сифатини ошириш бўйича таклиф- тавсиялар тайёрланди.


Ўзбекистонлик талаба Хитойдаги вазият ҳақида гапириб берди | Qalampir.uz\nЎзбекистонлик талаба Хитойдаги вазият ҳақида гапириб берди\nЖамият\t25 Январь 11:02 19177\nХитойнинг Ухань шаҳридаги университетларидан бирида таҳсил олаётган ўзбекистонлик талаба Абдураҳим Элбобоев шаҳардаги вазият ҳақида гапириб берди.\nМаълумотларга кўра, Абдураҳим Уханда икки йилдан буён таҳсил олмоқда. Айни пайтда 11 миллион аҳоли яшайдиган шаҳар ёпиб қўйилган.\n“Шаҳар ваҳима ичида. Бироқ барча бир-бирига ёрдам бермоқда, ҳеч нарсадан қўрқишмаяпти”, деган у “Спутник” мухбирига берган интервьюсида.\nУнинг айтишича, ўзи таҳсил олаётган институтда ҳозир қишги таътил, ўқишлар қачон бошланиши эса номаълум.\n“Шаҳарда 31 январга қадар карантин эълон қилинди. Кўчага ҳеч ким чиқмаяпти. Нари борса, уйлари яқинидаги дўконга бориб келишяпти. Озиқ-овқат нархи сезиларли равишда, тахминан икки баравар ошди”, дейди Абдураҳим Элбобоев.\nТалабанинг таъкидлашича, янги вирус тарқалишига қарамай, у Хитойда ўқишини давом эттираверади.\n“Ота-онам мен ҳақимда хавотирда. Уйга қайтишимни ва вазият барқарорлашини кутишимни исташяпти. Мен февраль ойида Ўзбекистонга боришни ният қилганман, аммо семестр бошланиши билан яна Хитойга учиб кетаман”, деб қўшимча қилган у.\nСўнгги маълумотларга кўра, коронавирус қурбонлари сони Хитой бўйлаб умумий ҳисобда 41 нафарга етди. 25 январь ҳолатига кўра, Хитойнинг 29 та провинциясида ушбу вирусдан 1287 та касалланиш қайд этилган, 237 киши оғир аҳволда қолмоқда.\nХитой янги вирус\n05 Апрель 21:55 67426\n05 Апрель 20:51 54374\n04 Апрель 18:05 48054\n05 Апрель 02:04 44204\n04 Апрель 14:33 42379


Ўзбекистон Республикаси Адлия вазирлиги - Ички ишлар ва адлия органлари ходимларидан иборат махсус штаблар ташкил этилади\n05:35:11 (GMT +5), Дш, 27 июн 2022\nФуқароларнинг ҳуқуқий онги ва маданиятини юксалтириш, жиноятчилик ва ҳуқуқбузарликни олдини олиш, бу борада профилактик тадбирларни кучайтириш, ҳудудларда фуқаролар дуч келадиган муаммоларга ҳуқуқий ечим бериш ва бу борадаги ишлар самарадорлигини тизимли йўлга қўйиш бўйича Адлия ва Ички ишлар вазирлиги раҳбарияти учрашув ўтказди.\nУчрашувда ўзаро ҳамкорликда қилиниши керак бўлган ишлар муҳокама қилинди. Хусусан:\n- ҳуқуқбузарликнинг олдини олиш бўйича тарғибот ишларини тўғри ташкил этиш ва маълумотларни ўз вақтида алмашиш мақсадида ички ишлар ва адлия органлари ходимларидан иборат Республика, вилоят ва туман штаблари ташкил этилади;\n- эндиликда вилоят даражасидаги адлия ва ички ишлар органлари томонидан ҳар бир туман (шаҳар) учун 1 нафардан масъул ходим бириктирилади ва жиноятларни олдини олишга қаратилган ҳуқуқий тарғибот тадбирларини самарали ташкил этишга манзилли кўмаклашади;\n- туман (шаҳар) ички ишлар бўлинмалари\nмаҳаллаларда содир этилган жиноятларнинг тури, сони, шахслар тоифаси, ёш категорияси кўрсатилган маълумотларни туман (шаҳар) адлия бўлимларига юборади ва ҳамкорликда “маҳаллабай” комплекс тарғибот тадбирлари амалга оширилади;\n– жиноятлар сони ошган маҳаллаларда жиноят содир этилиши сабаблари, бунга имкон берган шароитларини аниқлаш ва бартараф этиш мақсадида аҳоли ўртасида турли сўровномалар ўтказилади;\n– бу борада маҳалла аҳолисининг жиноятчиликни камайтириш бўйича таклифлари ўрганилади;\n– жойларда тегишли идоралар вакиллари иштирокида сайёр қабуллар ўтказиш орқали аҳоли муаммолари ўрганилади ва уларга ҳуқуқий тушунтиришлар берилади;\n– жазони ижро этиш муассасаларидан қайтган, шунингдек профилактик ҳисобда турган вояга етмаганлар билан манзилли ишлайди;\n– нотинч ва носоғлом оилалар, шунингдек, маиший ва бошқа масалалар бўйича узоқ муддатдан буён низолашиб келаётган фуқаролар ўртасида учрашувлар ташкил этилади;\n– фирибгарлик, товламачилик, киберхавфсизлик, коррупцияга қарши курашишга оид тизимли тарғибот тадбирларини олиб бориш;\n– “Маҳаллабай” жиноятчиликни олдини олиш, унга қарши курашиш ва бошқа профилактик тадбирлар бўйича олиб борилаётган ишлар таҳлил қилинади ва жиноятчиликни камайтириш юзасидан тегишли идоралар кенг жалб қилинади.\nЖамоатчилик билан алоқолар бўлими


Оқ уй котиби Асадни "Ҳитлердан ҳам пасткашроқ" дея таърифлагани учун кечирим сўради\nОқ уй расмий вакили Шон Спайсер журналистлар учун ўтказган брифингиада ноқулай аҳволга тушиб қолди. У Ҳитлер ҳам кимёвий қуролдан фойдаланиш каби пасткашликка бормаганини айтди.\n"Биз ҳатто кимёвий қуролдан Иккинчи жаҳон урушида ҳам фойдаланганимиз йўқ… Ҳитлер ҳам кимёвий қуролдан фойдаланиш даражасига тушмаган", — деган Спайсер ва Идлибдаги кимёвий ҳужумда Сурия ҳукумати ва шахсан Башар Асадни айблаган.\nУшбу баёнотдан сўнг, Twitter ижтимоий тармоғида матбуот котибининг сўзлари юзасидан фикрлар билдирила бошланди.\n"Шон Спайсер газ камераларини Ҳолокост марказлари деб атади. У ҳолда, тахминимча, Гуантанамо — Маданиятлараро марказ, шекилли", — деб ёзади фойдаланувчилардан бири.\nЖурналистлар брифингдан сўнг, Спайсер нацистлар Германиясининг газ камераларини қўллаганидан хабари бор ёки йўқлигига аниқлик киритишмоқи бўлишди. Бунга жавобан, Оқ уй расмий вакили буни билишини, аммо Ҳитлер ҳам кимёвий қуролни шаҳарларда қўлламаганини айтди.\n"Мен Ҳолокостнинг даҳшатли оқибатларини юмшатмоқчи эмасман. Мен шунчаки, кимёвий қуролни аҳоли пунктларига қўллаш учун авиациядан фойдаланиш чегарасини белгиламоқчи бўлдим. Бегуноҳ инсонларга қарши ҳар қандай ҳужумга йўл қўйиб бўлмайди", — деган Шон Спайсер.\nКонгресснинг вакиллар палатасидаги Демократлар камчилиги етакчиси Нэнси Пелоси ўз навбатида АҚШ президенти матбуот котиби Шон Спайсерни, Асадни Ҳитлер билан қиёслагани учун истеъфога чиқаришни талаб қилди.\n"Шон Спайсерни ишдан бўшатиш керак. Президент Трамп эса ўз вакилининг сўзларини инкор этиши шарт", — дейилади Пелоси баёнотида. "Спайсер ё президент номидан гапирган ёки президент уни ёлламаслиги керак эди", — деб қўшимча қилган Пелоси.\nАҚШ президенти матбуот котиби Шон Спайсер эса, ўзининг беўхшов ўхшатиши учун узр сўрашга мажбур бўлди. У Башар Асадни Адольф Ҳитлерга қиёслаган эди, деб хабар қилмоқда Associated Press агентлиги.\nСпайсер ўз баёнотини "беадаб" ўхшатиш деб баҳолаган.\n«Асад дунёдаги энг аҳмоқ диктатор бўлиши мумкин»\n12:53 / 18.04.2018\nАсад бомбалар остида музокаралар столига ўтирмайди – Россия\n10:48 / 18.04.2018


«Ўргимчак одам» фаолиятидаги энг хавфли ва мураккаб трюк қайси эканини айтди — видео - ShouBiz.uz\nЯнгиликлар 11:16 | 29.1.22\n«Ўргимчак одам» фаолиятидаги энг хавфли ва мураккаб трюк қайси эканини айтди — видео\nУнинг ижросидаги янги фильм 10 февралда катта экранларга чиқади\n«Ўргимчак одам: уйга йўл йўқ» фильмида бош ролни ижро этган Том Ҳолланд фаолиятидаги энг хавфли ва мураккаб трюк қайси эканини маълум қилди.\nТом Ҳолланд иштирокидаги янги фильм «Анчартед: карталар ишламайди» кинокартинаси 2022 йилнинг 10 февралидан катта экранларга чиқади. Ҳозирда суратга олиш ишлари давом этмоқда ва фильм бош қаҳрамони Том Ҳолланд фаолиятидаги энг хавфли ва энг мураккаб трюк шу фильмда бўлганини айтди.\nУ кинокартинада самолётдан йиқилиб тушган саҳнасининг жуда мураккаб кечганини ва бу қийинчилик билан олинган саҳна эканини айтган. Том Ҳолланд ҳақиқатдан самолётдан йиқилмайди, бу шунчаки монтаж иши, бироқ ҳолат ҳақиқий. Фильмдаги қутилар махсус конструкцияга осилган ва Том Ҳолланд уларга осилиб қўйиб юбормаслиги керак эди. Ушбу саҳнани суратга олиш учун тахминан 5 ҳафта вақт керак бўлди ва актёр йиқилиб кетишдан жуда қўрққан. Актёр жуда кўп қийинчиликларга дуч келган бўлса ҳам, фильмдаги саҳналар ҳақиққийга жуда ўхшаган.\nТом Ҳолланд биринчи марта «Ўргимчак одам: Уйга қайтиш» фильмида суперқаҳрамон костюмини кийган. Ушбу фильмдаги роли учун у тахминан 500 минг доллар, «Ўргимчак одам: Уйдан узоқда»ги ижроси учун 4 миллион доллар ишлаб топган. «Ўргимчак одам: Уйга йўл йўқ» қисмидаги роль учун актёр қанча олгани ҳозирча номаълум.


Дастлабки ўйинда мағлубият | "NAVBAHOR" FUTBOL JAMOASINING RASMIY WEB SAHIFASI\nДастлабки ўйинда мағлубият\nБугун жамоамиз Тошкентдаги йиғиндаги дастлабки назорат ўйинини ўтказди. Чилонзордаги ўйингоҳда ўтган учрашув тақдирини дарвозаларга белгиланган пенальтилар ҳал қилди десак хато бўлмайди. Киритилган барча голлар пенальтилардан кейин рўй берганлиги фикримизга асос бўла олади. Баҳс бошида олмалиқликлар Мўйдин Мамазулуновни жарима майдончалари ичида қўполлик билан тўхтатиб қолишгани учун пенальти белгиланди. Шаҳбоз Эркиновнинг дастлабки зарбасини «Олмалиқ» посбони қайтарган бўлсада, Эркинов такрорий зарба билан гол уришни уддасидан чиқди. Танаффусга яқин «Навбаҳор» дарвозасига ҳам пенальти белгиланди. Ислом Исоқжоновнинг биринчи зарбасини Хўжаев қайтаришга эришганди. Аммо, учрашув ҳаками Анатолий Рубаков 11 метрли жаримани қайтадан амалга ошириш кераклигини билдирди. Исоқжонов иккинчи уринишда хатога йўл қўймади.\nУчрашувнинг қолган вақти давомида жамоаларда гол уриш учун бир қатор имкониятлар юзага келди. Вазиятлардан фойдаланишдаги хатолар эса футболчиларга ўйиндан гол уриш имкониятини бермади. Учрашув якунланиб бораётган бир паллада, Рубаков дарвозамизга иккинчи пенальтини белгилади. 11 метрлик жаримадан самарали фойдаланган «Олмалиқ» якунда 2:1 ҳисобидаги ғалабани қўлга киритди.\nУчрашувни жамоамиз қуйидаги таркибда ўтказди: Хуршид Хўжаев, Раҳматилло Бердимуродов, Дилшод Жабборов, Бобир Акбаров, Алишер Саматов, Илҳом Бойдедаев, Азим Аҳмедов, Роббим Ҳасанов, Аъзам Алиев, Шаҳбоз Эркинов, Мўйдин Мамазулунов. Захирадан майдонга тушганлар: Дониёр Усмонов, Отабек Валижонов, Юрий Рижко, Ботир Тўрабоев, Муҳаммад Расулов, Қаҳрамон Маҳаммаджонов.


Президентимиз ўтган йил февраль ойида Қашқадарё вилоятига ташрифи чоғида бегилаб берилган вазифаларга мувофиқ қурилган мазкур корхонанинг биринчи босқичи 2017 йил июль ойида фойдаланишга топширилди. Бу ерга Германия ва Швейцариядан замонавий ва энергиятежамкор тўқимачилик асбоб-ускуналар келтириб ўрнатилди. 700 дан ортиқ иш ўрни яратилди. 60 нафарга яқин ёшлар Хитойда касб маҳоратини ошириб қайтган.\nПрезидентимиз корхона фаолияти билан танишди, хорижлик инвесторлар билан суҳбатлашди. Тўғридан-тўғри инвестицияларни рағбатлантириш, экспорт фаолиятини ривожлантириш, иш ўринларини кўпайтириш бўйича топшириқлар берди. Бу ҳақда Давлатимиз раҳбари Матбуот хизмати хабар бермоқда.


«Поп маданият» деган мақомда дунё халқлари ҳаётига борган сари сингиб бораётган, миллатларнинг тарихий ва ўз менталитетларига асосланган урф-одатларини оёқ ости қилаётган бу маданият, Осиё халқлари, жумладан миллатимиз ҳаётига ҳам ўзининг жирканч қиёфаси билан кириб келмоқда. Оммавий маданиятни, агар жоиз бўлса, минг бир қиёфали махлуқ деб атаган бўлардим. У инсон онги ва ақли, руҳияти ва салоҳиятини бутунлигича қамраб олувчи алдамчи ниқобларга эгадир. Ана шундай ниқоблардан иккитаси бугунга келиб шиддат билан ўсиб бораётган глобаллашув жараёни билан уйғунлашиб кетган. Булар: имейдж ва медия.\nОммавий маданият тарғиботчилари томонидан турли хил оқим вакилларининг кўринишлари ва кийимларининг урфга айлантирилаётгани ташвишланарли ҳол. Бугун биз ёшларимиз кияётган «замонавий» кийимларга шунчалик кўникиб қолдикки, энди уларнинг эгнидаги лаш-лушлар, ярашиқсиз пардоз ва ўзбекка хос бўлмаган соч турмаклари бизни ортиқча ҳайратлантирмай ҳам қўйди.\nЎтган асрнинг йигирманчи йилларида Шарқий Европада «Гот» деб ном олган оқим пайдо бўлган эди. Гуруҳ аъзоларининг деярли юз фоизи христиан динида бўлиб, улар бу оқимга аъзо бўлгач, ўз динларидан воз кечардилар. Чунки «гот»ларнинг эътиқоди умуман бошқача бўлиб, улар қуйидаги ғояга эргашардилар: «Инсонларнинг ҳаммаси гуноҳкордирлар. Шунинг учун ҳам, вафот этгач, ҳаммамиз, албатта, жаҳаннамга тушамиз. Дўзахнинг ҳокими эса Иблисдир. Агар биз бу дунёда шайтонга хизмат қилсак, нариги дунёда, жаҳаннамда у бизга енгиллик беради». Улар бошқалардан ажралиб туриш, тўғрироғи, шайтонга хизмат қилаётганларини англатиш мақсадида, асосан, чарм маҳсулотидан тайёрланган, қора рангли кийимлар кийиб юришни, сочларини, тирноқларини ва ҳатто қош-қовоқларини ҳам қоп-қора рангга бўяб юришни одат қилишди. 70-80 йилларга келиб, «Гот» гуруҳларига исроиллик мультимиллионер Жозе Ави ҳомийлик қила бошлади ва уларнинг сафини кенгайтириш мақсадида, гуруҳ вакилларининг имейджи - кийим-кечаклари, соч турмаклари ва юзларининг қиёфасини, одатларини дунёга оммалаштира бошлади.\nХуллас, «гот»ларнинг бизга олиб келган «мода»лари қуйидагича:\n1. Тор шим кийиш.\n2. Тирноқларни, қош-қовоқларни қоп-қора рангга бўяб юриш.\n3. Қизларнинг сочларини калта қилиб кесишлари (каре) ва қора рангга бўяб юришлари.\n4. «Рок» мусиқаларни тинглаш.\nБугунга келиб «рок» мусиқалари бутун дунёда хит даражасига кўтарилди. Ғарбда «Рок қироллари» деб ном олган, асл мақсади оммавий маданиятни тарғиб қилишдан иборат бир қанча рок-н-ролчилар пайдо бўлди. Буларнинг энг йириклари: «Ramsstein», «The Rasmus», «Chimical Brothers».\nБизда ҳам айрим ёшлар ўзлари тушунмаган ҳолда бир неча рок-гуруҳлари тузган эдилар. Хайриятки, бунақа бемаъниликни одамларимиз, ёшларимиз қабул қилмади, бу мусиқа йўналиши бизда унчалик ҳам урф бўлмади.\nМутахассисларнинг айтишларига қараганда, 15 дақиқа узлуксиз рок мусиқа тинглаган тингловчининг танасида, миясида салбий ўзгаришлар содир бўлади. Бу ўзгаришлар, 72 соат - уч кун ичидагина мўътадиллашиши мумкин, яъни организмнинг ўзига келиб олиши учун 72 соат вақт керак.\nЭнди бу ёғини эшитинг! Ўтган асрнинг 80-90- йилларига келиб, «Гот» гуруҳлари ўртасида низо чиқади ва улар уч оқимга ажралиб кетишади. Биринчи гуруҳ ўша-ўша «гот»лар, иккинчи гуруҳ «эмо»лар, учинчи гуруҳ «металлик»лар деб атай бошланди.\n«Эмо»лар «гот»лардан фарқли ўлароқ, бошқача фикрга эътиқод қилишган.\nУларнинг фикрича: «Ҳамма инсоният вакиллари дўзахга тушишади, лекин бунинг учун одам боласи шайтонга хизмат қилиши шарт эмас, аксинча бу дунёда яйраб, ўйнаб қолиш керак».\nУлар «гот»лардан фарқланиб туриш учун, қора рангли кийимларга яшил, қизил ва пушти рангли кийимларни аралаштириб кийишни ва бўянишни бошладилар. Улар эшитадиган «рок» ҳам бошқачароқ эди. Шу тариқа мусиқа оламида «енгил рок» деб номланган йўналиш пайдо бўлди. Унинг энг кўзга кўринган вакиллари «Linkin Park», «Savage Suybert», «Kesha»лар ҳисобланишади. Айрим маълумотларга қараганда, Шарқий Европа ва Россиянинг баъзи ҳудудларида «гот» ва «эмо» гуруҳлари ўртасида қонли тўқнашувлар ҳам бўлиб тураркан.\nАфсуски, ёшларимиз орасида «эмо»ларнинг кийимларига ва кўринишларига тақлид қилаётганлар талайгина. Интернетдан фойдаланаётган айрим қизларимиз эса, туппа-тузук ўзбекча исмларига «эмо» сўзини қўшиб ёзишмоқда: «Муни эмо», «Иро эмошка»...\n«Эмо» гуруҳи вакилларининг бизга олиб келган «мода»лари қуйидагилар:\n1. Соч улаш ва сочларни ҳар хил оч (яшил, пушти) рангларга бўяш.\n2. Оч рангли косметикадан фойдаланиш.\n3. Рок мусиқаларнинг «енгил»ларини тинглаш.\nЭнг ачинарлиси, ҳозирги кунларда пойтахтимизнинг Алишер Навоий кинотеатрида намойиш этилаётган янги «Ҳей, қизалоқ» фильми ўзбек «эмо» қизининг ҳаётидан ҳикоя қилади ва бу фиьмнинг ғоявий хавфи катта эканини таъкидлаш жоиз. Бунинг устига, фильмда айнан «Kesha» кўйлаган қўшиқлардан фойдаланилган. Бу эса очиқдан-очиқ оммавий мадиятни тарғиб қилиш демакдир.\n«Металлик»ларнинг номидан ҳам маълумки, бу гуруҳ вакиллари, ўзларини ҳар хил металл ашёлари - темир-терсаклар билан безайдилар. Баданларининг турли аъзоларига (бурун, қошларнинг тепа қисми, тил ва ҳатто киндикларига) темир безак тақишни одат қилган «металлик»лар фақат бугунги кун учун яшашади.\nБу гуруҳ вакиллари орасида «геймер»лар, яъни компьютер ўйинлари усталари кўп. Ўз навбатида улар ҳам ўз маҳсулотларини дунёга ёйишга ҳаракат қилишган ва бунга қайсидир маънода эришишган ҳам. «Металлик»лар унчалик кўпчиликни ташкил этишмайди, лекин маънавий хавфлилик жиҳатидан «гот» ва «эмо»лардан қолишадиган эмас. «Металлик»лар ҳам «рок» мусиқаларини севиб тинглашади. Шу сабабли бўлса керак, компьютер ўйинларининг аксариятида «рок» мусиқаларидан фойдаланилади.\n2005 йилда «оммавий маданият»нинг янги «қуроли» пайдо бўлди. У фақатгина шоу-бизнес вакилларига мўлжалланган бўлиб, дунёда «неонекромания» номини олди. Унинг асосчилари Lady Gaga, Rihanna ва Beyonceлар ҳисобланишади.\nИнсонни тушкун кайфиятга туширувчи, ўликлар ва «псиэтноик» махлуқлар кўринишида саҳнага чиқувчи бу «юлдузлар»нинг ўзлари аллақачон руҳий хасталикка йўлиқишган. Афсуски, ўзбек мусиқасида ҳам ана шу ғоялар таъсирида ижод қилаётганлар пайдо бўла бошлади. Хусусан, Муниса Ризаева ва Канизанинг ижодларида ана шу «неонекромания»нинг кичик кўринишлари кузатилмоқда...\nОммавий маданият ортидан пайдо бўлаётган кичик муаммолар вақт ўтиши билан тузатиб бўлмас хавф-хатарларга олиб келиши мумкинлиги дунёдаги бир қанча жамиятлар ҳаётида ўз исботини топиб бўлди. Ғарб давлатлари жамиятшуносларини ташвишлантираётган оила масаласи, бугунга келиб ўта долзарб масалага айланган. Мактабларда гиёҳванд ўқувчиларнинг кўпаяётгани, нотўғри турмуш кечириш натижасида, турли хил касалликлар, жумладан СПИДнинг тарқалаётгани, қонунбузарлик ҳолатларининг борган сари кучаяётгани, жамиятдаги ахлоқсизликлар, ўта совуққон ва худбин, меҳрсиз шахсларнинг пайдо бўлаётгани, аллақачон Ғарбнинг кўп давлатларини эсанкиратиб, боши берк кўчага олиб кириб қўйган.\nДонишмандликда тенги йўқ, ҳар бир сўзидан ҳикмат томиб турувчи халқимизда ажойиб мақол бор: «Бировга чоҳ қазисанг, унга албатта ўзинг йиқиласан». Ўзбек халқи азалдан жаҳон халқлари, жумладан, Шарқ миллат ва элатлари орасида ўз обрў-эътиборига, тарихий ва чуқур миллий қадриятларига ва ўз ҳаёт йўлига эга халқдир. Қанчадан-қанча босқинчилар миллатимизнинг эгилмаган бошини эгишни, тоғлардан ҳам баланд ғурурини поймол қилишни, минг йиллардан садо бергувчи миллий қадриятларимизни оёқ ости қилмоқни исташди, шунга уринишди, лекин ниятларига ета олмадилар. Чунки бизда оила муқаддас, чунки бизда миллат қадрли. Бизнинг одамларимизда оқибат, ҳаё, андиша, миллийликка садоқат кучли ва шундай бўлиб қолажак.\nMore in this category: « Қўшиқ айтаётган одам Яна Валентин куни ҳақида »